text:
Brazil Juniors no ta bo tipico ‘ekipo cu a caba di ascende’ pa e division mas halto. Nan ta hungando nan wega cu a hasi nan un ekipo dominante for di nan tempo den Division Uno caba. Despues di a sali campeon den e division ey, nan a cuminsa reforsa cu otro hungadonan cu ya tabata milita den e Division Honor of cu experiencia grandi caba, pero den esencia cu a bai bek cas ya cu ta cu Brazil Juniors nan a lanta originalmente. Apesar di refuersonan mane Kenroy Ranger y Shequan Cornett, entre otro, nan a logra mantene e ekipo mescos cu for di tempo di Division Uno, e spirito di e ekipo tambe a keda mescos, e motivacion..hopi halto.
A yega e dia di midi forsa cu un ekipo grandi mane RCA di Solito, e mas campeon di tur, apesar di a perde nan hegemonia den e ultimo anjanan, toch ta RCA nan ta! RCA te na e partido aki tin 9 punto den 5 wega, den bataya pa ‘top cuater’, cu un derota so. Ya Brazil a topa cu otro dos grandi caba, nan a bataya Nacional te final pa perde 2-3 den un tremendo partidaso. Despues nan a topa cu e campeonnan Dakota unda cu di berdad nan a haya un les y a keda humilde den derota di 4-0. Awe ta dia di un otro test grandi mas, testnan cu ta hacibo kibra of crece..of tur dos.
E wega a cuminsa hopi timido, dos ekipo cu tabata cauteloso, studiando otro pa mas of menos un bon 12 minuut n’ei. Brazil ta cuminsa tuma mas iniciativa mientras cu e wega ta progresa, RCA ta wardando patras, respetando e velocidad imponente di e “Uptown Boys” nan. Respet por cierto tabata di ambos banda, un wega cu tabata en general hopi deportivo tambe.
E partido ta gana ritmo, mane a spera, Brazil ta tira dilanti y ta cuminsa yega mas y mas, cu bon chensnan, pero RCA tambe cu varios chens pa bai ariba, un “toma y dame” ta mane nos por califica e wega te cu halftime, ambos ekipo cu chens mientras cu nan ta pusha dilanti lagando habri den defensa. Gol si no a cai, inexplicablemente toch paso tabatin momentonan di gol pa ambos.
For di un wega bastante nivila, indica tambe pa e marcador di 0-0 na halftime, ta Brazil Juniors a cuminsa e di dos tempo na un otro nivel, ta mane cos e “pep-talk” den camerino lo por a traha, of ta ‘mas bien tambe’ cu a cuminsa implementa un otro strategia, a cuminsa press halto, poniendo hopi presion riba e defensa di RCA, unda cu e oncena Tricolor no tabatin salida, djeynan tambe Brazil a sabi di hasi bon pase y liher den nan contra golpinan, cu mayoriamente tabata cuminsa for di un poco dilanti medio-cancha caba.
E chensnan di Brazil Juniors a cuminsa bira hopi mas preciso, skerpi na un manera di bisa. Na minuut 47 caba ta Owen van der Wijne den un “fastbreak” ta transporta rapido y ta hasi bon pase pa Kenroy Ranger na banda drechi, unda Ranger ta pasa hopi liher pa haya Samson Occean habri riba banda robes dilanti di e gol di RCA, unda Occean no ta basila y ta pone e bala den net pa e 1-0 pa e “Uptown Boys” nan di Brazil, un gol di velocidad, toke y precision, un arte realmente.
No a pasa ni tres minuut despues di e prome gol di Occean, ora cu Kenroy Ranger tabatin un escapada atrobe y a los un tiro duro cu a wordo rechasa pero den e rebote Owen van der Wijne a sabi di haya e bala y a probecha pa anota e di dos gol di e wega pa pone Brazil Juniors ariba 2-0, dos gol den tres minuut, asina liher cosnan por cambia!
E “Uptown Boys” nan ta sigui cu un diluvio di atakenan, un trei otro, Van der Wijne cu yegada atrobe a hera aumenta e marcador na minuut 52, net despues di su mesun gol, RCA no tabatin contesta, nan tabata mane un boxdo cu ta tambaleando. E entrenador di RCA ya a hasi varios cambionan clave di hungadonan, tratatando di trece control y calmo, pa lanta cabes!
Den e siguiente cuarto di ora of mas ta RCA a cuminsa impone ritmo, y a cuminsa haya hopi yegadanan, nan tabata batayando sin duda, e varios yegadanan di peliger cu por a cambia e resultado pero sin por a score por lo menos un gol, p’asina drenta e wega, pero entre nan y e porteria tabat’ey e portero Marvin Irausquin, cu a cuminsa domina pa defende e resultado di su ekipo. Salba tras di salba, e marcador a keda 2-0 pa Brazil Juniors, RCA a tira “todo por todo” sabiendo cu e hobennan di Brazil lo bai explora e contra-ofensiva tambe sin duda, pero tabata tempo pa tuma risico.
Chensnan di gol di RCA, di Erick Santos y e goleador Ronald Gomez a wordo frustra den hopi ocasion pa Irausquin, hasta den un ocasion un punta di pia di Kenroy Ranger, un bala di Santos cu tabata bayendo aden caba! Bon defensa tambe a yuda Brazil hopi, pero, no tin duda cu RCA a bringa te final p’e gol ey, pero manera e dicho ta bisa na Spanjo; “el que no hace, se le hacen”, esey tabata e storia den e ultimo cuarto di hora di wega. RCA a faya den anota e gol tan importante ey, y den un contra-atake na minuut 85, un escape di distancia di Owen van der Wijne unda el a penetra area penal y fusila portero Ersamus, den un habri di wowo, e gol di knockout fulminante, y e victoria importante di Brazil Juniors riba e grandinan di Solito, RCA.
Toch na minuut 90 ainda RCA por a haya nan gol di honor, pero Marvin Irausquin atrobe saliendo leu for di su porteria ta salba su “cleansheet”, un biaha mas! Pitaso di referee De Leca ta pone punto final na e wega aki, den un di e miho weganan cu e fluit tambe den e campeonato aki, un fiesta di futbol den tur sentido. Brazil Juniors ta acumula awo 11 punto pa drenta provisionalmente den di cuarto luga riba tabla, RCA ta keda den di seis luga cu 9 punto.
Den un wega cu tanto actuacionnan excepcional manera Kenroy Ranger, Owen v/d Wijne, Samson Occean y otronan, nos ‘man of the match’ den e wega aki ta Marvin Irausquin, portero hoben di Brazil Juniors. Ta parce cu futbol di Aruba ta ‘alive and well’ den bon man di e generacion nobo.


c: text/html

text:
Historia di e fundashon
Historia di Fundashon Prines Wilhelmina Fonds entre 1949 pa 2014
- 1949
Fundamentu di Fundashon Prinses Wilhelminafonds i e bataya kontra di kanser
Tempu ku Reina Wilhemina a kumpli su di 50 aniversario komo Reina di Reino Hulandes, a kolekta sèn na tur e íslanan (ku despues lo a forma Antias Hulandes) pa asina por hasi un regalo na Reina Wilhelmina.
Na tur a kolektá un suma di 6.371.60 florin. E ora ei Reina Wilhelmina a duna pèrmit pa usa e suma aki pa lanta un fundashon ku lo karga su nòmber i ku lo tin komo meta ofresé tratamentunan médiko na pashèntnan di kanser di menos rekurso. Debí ku despues di a baha for e Reinado ela haña e titulo di ‘Prinsesa’, a yama e fundashon na Korsou Prinses Wilhelmina Fonds.
Riba 16 di novèmber 1949 e fundashon a wòrdu fundá pa notario J.Boesveld. E akto a keda firmá pa e sigiente personanan: mw. G.M.Peters-Witkam (presidente), mw. Dr. E.M. Fraenkel-Nieuwstraten (visa presidente), mw. L.M.A. Arends-Savelkoul (sekretario), mw. C.F.P. Schoorl-Straub (2e sekretario), en mw. S. Alvares Correa-Maduro (tesorero).
E Dámanan ku tabata kasá i ku mester a firma e akto aki, mester a entregá un pèrmit por eskrito di nan kasá, mirando ku e tempu ei hende muhénan no tabata outorisá pa firma independientemente (handelingsonbekwaamheid van de vrouw).
Gouverneur L.A.H.Peters A bira e protektor di e fundashon.
E promé komité ku a kolektá pa e pashèntnan di kanser. Tur ku koperá ku un sumo mínimo di 25 sèn, ta haña un streki ku e ‘rood, wit blauw’.
- 1951
Gobernador ta bira protektor i su kasá ta bira miembro di honor
E hunta di direktiva di PWF tabata di opinion ku e kasá di Gobernador no por ta un miembro meskos ku tur e otro dámanan i a disidí di nombr’é komo miembro di honor i gobernador komo protektor.
Señora T.Struycken-Feldbrugge, kasá di gobernador Struycken, a keda nombrá komo presidente di honor di Prinses Wilheminafonds.
PWF ta sòru tambe pa sostén na e otro paísnan di Antias.
Mw. T. Struycken-Feldbrugge, echtgenote van gouverneur Struycken, wordt benoemd tot erevoorzitter van het Prinses Wilhelminafonds.
Het PWF zorgt ook voor ondersteuning op de andere Antilliaanse eilanden.
- 1952
E desaroyo di radioterapia
For di aña 1900 ta usa radioterapia den tratamentunan di kanser. PWF a paga un aparato ‘Orthovolt’ ku ta usa pa ‘röntgenbestraling’ pa hospital St.Elisabeth. E aparto aki lo keda kasi 20 aña den servisio.
- 1953
Ta instalá un komishon médiko .
E komishon médiko ku ta konsistí di dr. H.van Raale, dr. J.de Windt i dr. A.Pieron ta evaluá petishónnan di ayudo ku ta drenta na PWF.
- 1954
E promé protésis di pia
Pa promé biaha un pashènt, ku pa motibu di kanser mester a amputá un pia, ta haña un protésis di pia.
- 1955
Reina Juliana ta bishitá Korsou
Reina Juliana ta bishitá Korsou i PWF huntu ku Prins Bernhardfonds ta sòru pa un regalo Nashonal
- 1956
promé Presidente Kurasoleño
Señora Alvares Correa-Maduro ta bira e promé Presidente di PWF Kurasoleño
- 1957
PWF ta risibí regalo di Reina Juliana
Reina Juliana ta regalá PWF e suma ku ela risibí na okashon di su bishita na Antias i Sürnam. KLM ta duna PWF pèrmit pa por kolektá sèn na Hato na momentu ku tin buelonan for di Hulanda. E skol Maria Immaculata Lyceum ta hasi donashon di 25% na PWF di e entrada generá pa un teatro ku e skol a organisá.
- 1958
E promé inyekshon di radium
Dr. W.P. Maal ta konsehá PWF pa kumpra algun angua pa inyekshon di radium pa por trata kanser kun’é.
- 1960
Eerstedag envelop
Pa konmemorá e di 10 aniversario di PWF a saka un stampia (eerstedag envelop) ku imágennan di bida bou di laman i piskánan. E potrètnan aki ta di Fred Fischer.
- 1962
Luna di kolèkt
Pa por kolektá fondo a saka un buki di potrètnan pretu ku blanku saká pa e siruhano dr. Hugenholtz.
Presidente di PWF señora Correa ta inisiá e tradishon pa invitá tur e dámanan ku ta yuda ku e kolèkt pa bin bebe te serka dje i alabes nan ta haña nan lista i buzon di kolèkt. E dámanan ku keda invitá ta konsiderá e echo ku nan ta yuda ku e kolèkt un honor grandi. E barionan kaminda tabata kolektá ta Punda, Otrobanda, Breedestraat, Roodeweg, Saliña, Mahaai, Buena Vista. Dòkternan i dentístanan tabata wòrdu aserká apart i miembronan di hunta di direktiva tabata kolektá na misanan i na skolnan.
- 1963
Kluis speshal pa angua
Huntu ku Shell Curaçao n.v. e Fonds ta kumpra un kluis pa por warda e anguanan di radium. E anguanan aki tabata wòrdu usá na momentu ku tabata hasi tratamentunan di ‘bestraling’ na hospital.
- 1964-1970
Pa motibu di inundashon kousá pa Tomas, no tin datos disponibel pa e periodo aki. Hopi dokumento a bai pèrdí e tempu aki.
- 1972
kolèkt pa un aparato ‘Kobalt’
Ta keda anunsiá ku e kolekta anual lo wòrdu usá pa kumpra un aparato ‘Kobalt’ pa usa pa ‘bestraling’ na Korsou.
E pintor Venezolano sra. Guela ta pone 10% di e entradanan di su eksposishon disponíbel na PWF. Tambe e ta hasi un regalo na PWF dor di duna un di su pinturanan pa por organisá un rifa kun’é.
- 1973
American Line ta hasi un donashon pa por kumpra un aparato ‘Kobalt’
Na okashon di su di 100 aniversario, Holland American Line ta hasi un donashon di un suma pa por kumpra un aparato ‘Kobalt’.
PWF ta deskubrí ku famianan di fayesidonan ta stòrt sèn riba kuenta di e Fundashon. Ta pidi pa enbes di manda flor, hasi donashon na PWF.
- 1976
Gastroscoop i Colonoscoop pa Hospital
Gastroscoop i Colonoscoop pa hospital.
E poliklínika nobo di hospital a habri i PWF huntu ku Fundashon ‘Comité van de Zomerpostzegels’ ta regalá un gastroscoop i colonoscoop na hospital pa por hasi e.o. tèstnan di tripa.
- 1977
promé simposio tokante di kanser
E promé simposio na Korsou tokante di kanser a keda presentá den hospital st. Elisabeth. DR. P.Ackerman ta kordiná e konferensha. Dr. R.Vera ta fungi komo presidente mientras diferente otro dòkternan di Klínika La Floresta ta hasi presentashon. Tur Profesor a studia na Universidatnan Merikano. Tópikonan ku a keda trata durante di e simposio ta: kanser di pechu, sirugia, patología, radioterapia, kimoterapia modèrno i e ròl di sirugia neurológiko i medisina nuklear den tratamentu di kanser.
- 1978
Introduskhon di e programa ‘Rèk i alkansá bo rekuperashon’ (Reach to Recovery)
E programa ‘Rèk i alkansá bo rekuperashon’ ta wòrdu introdusí. E ta un tradukshon di e buki i programa di e Asosiashon di kanser American Cancer Society (ACS) ‘Reach to Recovery’ di Therese Lasser. E buki ta speshal pa hende muhénan ku a amputá pechu. Pashèntnan ku a haña guia pa medio di e programa aki, ta haña un tas ku un bala sòft aden, un pida kabuya, un kusinchi i un protésis di pechu.Un boluntario ta splika e pashènt kon e por usa e obhetonan aki na momentu ku e ke hasi e tareanan ku e buki ta menshoná. Pa un kampaña kontra di humamentu R.Schotborg ta diseñá un poster ku pinturanan bunita ku ta ilustrá 12 otro kos ku bo por hasi enbes di huma. Abase di konseho di dr. A.Saleh PWF ta regalá Hospital un endoscoop.
- 1979
Publikashon di e promé folder na Papiamentu
E promé folder na Papiamentu, den kua ta mustra e síntomanan ku por indiká kanser, a keda publiká. E informashon ta aplikabel pa hende muhé i hende hòmber.
Dr. A.Saleh, konsehero médiko di PWF, ta kosehá pa regalá hospital St.Elisabeth diferente aparatonan ‘laparoscopie’, pa asina pa medio di ferdof mes por hasi operashonnan chiki pa tuma muestra di sélula. Na e manera aki lo por prevení un operashon grandi. Ku e aparato menshoná por hasi tèst na e.o. igra, stoma, tripa i ovario.
PWF ta kumpra e sine ‘How to examine your breasts’ di e asosiashon merikano American Cancer Society. E teksto ta keda tradusí i ta keda pasá na Teleçuracao despues di 10 or di mainta.
- 1980
Luna di kolèkt sèptèmber
Pa promé biaha e kolèkt ta keda hasi den luna di sèptèmber. Ku esaki ta kibra ku e kustumber di tene e kolèkt den lunda di aprel.
PWF ta regalá un ‘ultrasound’ na hospital. Esaki ta un aparato basá riba un tratamentu no-invasivo kaminda abase di ólana di zonido ta investigá diferente órgano di e kurpa humano.
- 1981
Prothese bank
Het PWF start een prothesebank met een donatie ontvangen van de groep ‘the theater players’ die onder leiding van H.J. Broesterhuyzen het toneelstuk ‘Meneer Masure’ opvoerde.
Een bewustmakingscampagne tegen roken wordt door het PWF gelanceerd via radio en televisie met medewerking van mw. Stella Oosterhof en dhr. Eddy Waas die de bekende poster ontwierp waarop een skelet staat afgebeeld met een sigaret in de mond en de tekst: “djis sigui huma…” (blijf maar roken…).
- 1981
Banko di Protésis
PWF ta habri un banko di Protésis ku donashon di e grupo ‘The theater players’ ku, bou di guia di H.J. Broesterhuyzen, a dirigí e obra teatral ‘Meneer Masure’. Un kampaña di konsientisashon kontra di humamente ta keda lansá pa PWF via di radio i televishon ku yudansa di sra. Stella Oosterhof i sr. Eddy Waas, kual a diseñá e poster famoso riba kua por mira un skelèt ku un sigaria den su boka i e teksto: “djis sigui huma…”
- 1982
promé grupo di terapia
Pa promé biaha ta organisá un grupo di terapia pa pashèntan ku a pasa den e proseso di un mastectomie (amputashon di pechu). E seshon ta bou di guia di un sikólogo i un trahadó sosial.
A tene un simposio na Universidat di Korsou (UNA) kaminda diferente profeshonal lokal di diferente disiplina a partisipá. Ta trata di p.e: un siruhano, un internista, un trahadó sosial, dos sikólogo, un dòkter di kas i un pashènt.
Dr. Robi Rojer ta sostené e organisashon di e simposio aki. Dr. Robi Rojer ta spònsor na nomber di Kentucky Fried Chicken e promé ‘speurtocht’ den Punda, organisá pa dr. E.Waas, kaminda 600 mucha por partisipá. Dr. A. Saleh a start ku un serie di charla pa gruponan spesífiko den algun sentro di bario.
- 1983
Aparato ‘Kobalt’ pa radioterapia na Hospital
Hospital ta haña un aparato ‘Kobalt’ pa tratamentunan di radioterapia di regalo pa un suma simbóliko di 1 florin serka e grupo ICC (international Career Center) i sr. Beagleman. E grupo Merikano aki ke habri un sentro di kanser na Korsou.
Na komienso di aña ta organisá un simposio ku e título ‘Modern concepts in the treatment of early breast cancer’ ku partisipashon di dos Profesor di Yale: dr. L. Faber i dr. E. Wolff i tambe dr. J. Vermeij for di Groningen. Diferente siruhano i radiólogo di instituto La Floresta tambe ta partisipá na e konferensha. Dr. R. Vera ta fungi komo moderador. Den e konferensha ta papia tokante di e benefisionan i desbentahanan di amputashon di pechu i di kitamentu di tubérkulonan ora esakinan ta chikitu ahinda.
PWF ta regalá un instalashon di músika na e Departamento di Onkologia di Hospital, algun stul konfortable di e tipo ‘lazy boy’ pa tratamentu di kimoterapia i tambe ‘gelcaps’ den espera di e aparto di radioterapia.
Den kolaborashon ku Sedreko i Kentucky Friend Chicken e evento ‘Kana i kore kontra di kanser’ a keda organisá. Curaçaose Atletiek Bond ta organisá un ‘speurtocht’ ‘kana buska gana’ ku partisipashon di 530 mucha.
- 1984
Un edifisio propio pa PWF
PWF ta habri un sentro di informashon na Scharlooweg 52. E kas ta di Shon Joonchi di maduro & Curiel’s bank ku ta hür na PWF pa un suma di 1 florin pa aña. E kostonan di awa i koriente tambe MCB ta karga.
PWF ta kompartí e edifisio ku Fundashon Raoul Römer.
Mamita fox ta organisá un teleton pa rekoudá fondo pa por kumpra un simulador ku tin mester pa e aparato di ‘kobalt’ por funshoná.
Ta duna kurso na e penúltimo klasnan di tur skol na Korsou tokante di e 7 síntomanan ku por indiká kanser i kon pa prevení nan. E boluntarionan ta bishita 33 skol. Ku kolaborashon ku dr. R. Rojer, konsehero di PWF, ta publiká un buki ‘Kimoterapia i abo’. E buki ta un guia pa splika e pashènt i su famia kiko pa spera na momentu un persona ta haña tratamentu di kimoterapia.
- 1985
promé tratamentu di radioterapia
E promé pashènt ta haña tratamentu di radioterapia. Dr. G.Kok ta bini Korsou pa un periodo pa por establesé e departamento i pa por duna guia. E departamento a kuminsa ku 2 laborante, W. Lont en J. Wansing, H. Martina (fysicus) i en sekretaria O. Rademaker
- 1987
PWF ta regalá un aparato ‘lymphapress’ na hospital
Ta kumpra 4 aparato ‘Lymphapress’ pa e Departamento Onkología pa asina asistí pashèntnan di ‘oedemvorming’ den brasa.
- 1989
40 aña PWF
E Fonds ta organisá dos simposio na okashon di su di 40 aniversario. E promé simposio ta karga e título ‘Nieuwe Ontwikkelingen op het gebied van pijnbestrijding bij kanker’. Den e simposio ta trata e pregunta komplekso di kombatimentu di doló serka pashèntnan di kanser i e manera di mas efektivo pa trata esaki. E simposio por tuma lugá danki na e kolaborashon di e terapista di radio (radiotherapeut) di IKN (Integraal Kankercentrum Noord Groningen) dr. J. Szabo i di DAGRA, un empresa farmaseútiko.
Boluntarionan di PWF ta bishitá tur skol sekundario na Korsou i ta duna charla na Papiamentu i na Hulandes tokante di kanser. Riba inisiativa di dr. H.M. (Bob) Pinedo di VU, PWF ta organisá un di dos simposio ku título ‘Recent developments in the field of the fight against cancer’. Na e simposio tin un workshòp pa enferméranan mará.
Despues di e konferensha ta introdusí un reunion semanal tokante di onkología den hospital pa dòkternan ku ta envolví den tratamentu di pashèntnan di kanser. Dòkternan di diferente disiplina ku ta enkargá ku e kuido di pashèntnan di kanser ta reuní pa deliberá kada kaso di kanser konhuntamente.
Den kolaborashon ku Posterij, ta saka un serie di stampianan (eerste dag enveloppen) pa konmemorá. E stampíanan ta ilustrá un bes mas e 7 señalnan di atvertensia; un pintura di un persona ku ta hasi ‘bestraling’, un pintura na okashon di e di 40 aniversario di PWF.
Ta logra ku na dos filial di MCB (Colon i Saliña) ta introdusí un prohibishon pa huma.
Ta lansa un kampaña titulá “Korsou kontra di kanser”. Esaki a keda introdusí pa un programa di Union Europeo “Europa kontra kanser”. E meta di PWF ta pa na mundu, den aña 2000 no tin doló okashona pa kanser mas.
PWF ta keda nombrá pa Radio Hojer pa e premio ‘Rayo di solo’ di aña.
- 1990
E promé reunion di pashèntnan di stoma
Dr. S. Sillé ta organisá e promé reunion pa pashèntnan di stoma na e sentro di PWF. Despues di esaki e pashèntnan mes a lanta nan propio fundashon; Fundashon R.O.S.A.
- 1991
di mei: dia anti-humamentu
PWF i departamento di Salubridat Públiko ta deklará 31 di mei komo dia anti-humamentu.
Publikashon di e guia ‘Kanser di Prostat’
- 1992
Dr. R.Treurniet i dr. A.Saleh ta drenta e tim di dòkternan ku ta duna konseho na PWF. Dor di e programanan di televishon ‘Kibramentu di Silensio’ i ‘Pa kibra e tabú, PWF ta realisá ku públiko mester di hopi mas informashon tokante di e señalnan di kanser.
250 persona ta partisipá na e kaminata den Punda organisá pa Sedreko.
- 1993
promé kordinadó di PWF
Sra. Batelaan ta e promé kordinadó ku ta señalá PWF pa manehá e sentro. Huntu ku boluntarionan di PWF ta hasi tur trabou di PWF. Ta lanta un fondo di spaar pa tur trahadó di PWF.
Durante di un marshe di salubridat na okashon di e di 50 aniversario di Wit Gele Kruis, dr. Ackerman i dr, Saleh ta ofresé tèstnan di pechu na personanan ku ta desea. E tèst ta tuma lugá den un bus fiá di Rode Kruis, ku ta stashoná riba e plenchi dilanti di Postkantor kaminda e marshe ta tuma lugá. Esaki ta haña un gran interés serka públiko.
- 1995
ta Lanta un asosiashon di pashènt
Riba inisiativa di sra. Myrna Weiman ta lanta un asosiashon di pashènt ku e meta pa ofresé rekreashon na pashèntnan di kanser. E asosiashon ta haña supsidio mensual di PF pa su aktividatnan.
Profesor dr. H.M. (Bob) Pinedo ta risibí e premio ‘Josef Steiner Cancer Research Foundation Award 1995’
- 1996
PWF ta risibí e rosa di Sint Joris
Padvinders Antiano a mustra nan apresio pa PWF ku e entrega di e rosa di St. Joris i un plakat di mérito.
Tin un subida di e kantidat di bishitantenan na e sentro di PWF. Ta trata di personanan ku mester di informashon of ta bin fia artíkulonan manera ròlstul, kama, garoti, a bin tuma un Protésis of ta bin kumpra un BH speshal pero tambe personanan ku ta bini pa por pasa un ratu gezelig hasiendo obra di man of personanan ku ta bini pa konseho médiko adishonal (second opinion).
Ku yudansa di asosiashon di Diëtistanan Antiano ta publiká un buki nobo tokante di ‘alimentashon ora bo tin kanser’
- 1997
dr. F.Scheper ta drenta e tim di konseho médiko di PWF.
- 1999
50 aña PWF
PWF ta selebrá 50 aña di eksistensia. Su Mahestat Reina Beatrix i su Altesa Prins Claus ta bishitá e sentro di infromashon i rekreashon di PWF. Reina Beatrix ta divulgá na e okashon aki un plakat.
PWF ta hasi donashon di un sistema di plural di televishon i video na e Departamento di Onkología.
Departamento di Onkología ta risibí dos ‘breast boards’ i un ‘laryngoscoop’.
E departamento di mucha ta haña 6 kama.
PWF ta haña un logo nobo: Jan Willem van der Wal ta pinta dos mitar hòmber rondo di e kangreu, e símbulo di kanser.
PWF ta lansa un kampaña kaminda hòmbernan di 53 aña of mas ta haña konseho por eskrito: esta pa pidi nan dòkter di kas pa hasi un tèst di prostat ku nan i tambe pa rekordánan pa puntra nan dòkter di kas si un tèst PSA ta nesesario.
Den e kuadro aki a manda 15.000 karta
- 2000
Tèst di pechu pa 400 hende muhé
Dr. M.Samson, dr. D.de Vried i dr. P.Sahoury ta drenta e tim médiko di konseho.
Dr. A.Saleh jr ta resigná for di PWF despues di hopi aña di dedikashon na PWF.
Riba inisiativa di de. F.Scheper ta start ku un Proyekto di Antia, kual ta un kolaborashon entre 5 entidat: 1.hospital St.Elisabeth, 2. Vrije Universiteit Medisch Centrum Amsterdam (VUMC) representá pa profesor H. Pinedo, 3.Erasmus Universiteit Medisch Centrum representá pa profesor B. Löwenberg di Departamento di Hematologia, 4.KWF i 5.PWF. E meta di e proyekto aki ta pa sostené i mehorá kuido onkológiko. Ta purba di hasi mehorashonnan dor di drecha infrastruktura, trese programanan pa desaroyo i aktualisashon di e kapasidat dirigí riba dòkternan, enfermeranan i tambe dor di mehora e komunikashon dor di hasi konsulta, pa medio di konferenshanan telefóniko via ku konekshon di satelite, posibel. Asina aki por drecha i fasilitá e konsulta entre e departamento di onkologia i hematologia di e diferente entidatnan menshoná. E resultado di esaki ta mehorashon remarkabel di e kalidat di kuido.
Tambe ta trese un programma pa stimulá spesialisashon. Sra. G.van Nierop ta bira kordinadó di e proyekto ku ta keda finansiá pa KWF.
Den konekshon ku e dia anti-humamentu ta logra ku Curinta nv ta krea un espasio spesial pa huma, ya asina no ta huma mas den e area di espera di Aeropuerto.
- 2002
'Airu Limpi, pulmon limpi'
E kampaña ‘Airu Limpi, pulmon limpi’ ta keda lansá kaminda ta krea konsientisashon tokante di e pelígernan di humamentu i e efekto dañiño di emishon di gasnan. E kampaña ‘Kuida bo kueru’ ta ilustrá e daño ku solo ta hasi na kueru na momentu ku esaki keda eksponé muchu na rayonan di solo.
Ta duna atenshon na kanser di prostat.
Aandacht wordt besteed aan prostaatkanker.
- 2004
Hòmbernan den hunta di direktiva di PWF
Ku un kambio den e statutanan PWF ta hasi posíbel pa hòmbernan tambe por ta parti di e hunta di direktiva di e fundashon.
Ta lansa e kampaña “úso di alkohol moderá”. E kampaña ta dirigí riba konsientisashon di e eféktonan dañiño di uso di alkohòl eksesivo.
- 2005
‘Ride For The Roses’
Riba inisiativa di Rob Blauw ta lansa un kampaña nobo ‘Ride For The Roses’ kaminda 273 siklista ta kore un ruta di 45 kilometet. Na final tur siklista ta risibí un rosa.
‘Adikto na morto’ ta un kampaña ku PWF a lansa huntu ku FMA. E kampaña ta dirigí riba hóbennan
- 2007
29 mei ‘Viva La Donna’
Riba 29 di mei ta introdusí e konsepto nobo ‘Viva La Dona’ kaminda ta malkriá e pashèntnan di kanser. Riba e dia aki pashèntnan ta haña un manikür of un pedikür grátis of ta haña un tratamentu di kara of kabei.
GGD, FMA, Hartstichting i PWF ta uni pa lansa e kampaña ‘Biba salu i NO huma’. E kampaña ta tokante di prevenshon di malesa dor di biba salú i no huma. FMA tin un bus ku ta pasa na tur bario pa duna charla i kontesta preguntanan.
Refineria ISLA ta ortogá un chèk na hospital pa por kumpra aparatonan pa por trata kasonan di kanser.
- 2008
Programa di konsientisashon tokante di tèst di pechu
Un proyekto piloto pa konsientisa tur pashènt di PP i SVB di e importansia di un tèst di pecho i di mamografia. Ta ehekuta e proyekto pa ocho siman na Tera Kora. Tur siman ta tèst mas o mesnos 100 hende muhé .
Dòkternan i hospital ta traha huntu pa asina 48 hende por hasi mamografia riba djasabra.
Ta introdusí luna di ‘sinta blou’ pa duna kanser di prostat mas atenshon. Na juni a organisá un simposio tokante di e tópiko. Mas o ménos 600 hòmber a partisipa na esaki.
Sentro di informashon ta kumpli 25 aña.
- 2009
Pink hero medal
Freeport Jewelers ta organisá e evento ‘Pandora Pink Tea Event’ i ta ortogá un ‘Pink Hero Medal’ na un boluntario ku a hasi hopi pa pashèntnan di kanser di pechu. Sra. Pilar Sáez de Rosa ta keda eskohí komo esun ku ta meresé e medaya.
PWF huntu ku GGD, FMA i Curaçaose Hartstichting ta lansa e proyekto ‘Teen keep it clean’. Hóbennan entre 13 pa 18 aña ta haña informashon tokante di e pelígernan di humamentu i uso di droga i alkohòl. E hóbennan mester kompartí e informashon ku nan a haña ku otro hóbennan. Riba e dia di klausura di e proyekto, 650 hóben a bini huntu pa mustra kiko nan a siña pa medio di teater, músika of baile.
Direktor di MCB sr. Lio Capriles ta ofresé pa remodelá e edifisio na Scharlooweg. E ta hasi esaki den kuadro di e di 25 aniversario di PWF i komo muestra di apresio.
- 2010
Fundashon Prevenshon ta habri
Fundashon Prevenshon ta habri su portanan. E ta e promé sentro di investigashon pa kanser na pechu. Esaki ta e promé proyekto ku sr. Lio Capriles i profesor dr. Bob Pinedo ta hasi huntu ku ta den interes di salubridat na Korsou. PWF ta yuda e fundashon nobo ku dunamentu di informashon na pueblo. E ta hasi esaki dor di enfatisá e importansia di detekshon di kanser for di trempan i tambe e importansia di hasi mamografia.
- 2011
Fonds pa kanser di mucha
PWF ta sera akuerdo ku Ronald Mc. Donald House of Charities i Chance for Life pa lanta un fundashon nobo: Fundashon di kanser pa mucha (KIKA). Un di e promé intervenshonnan tabata e fasilidat di Ronald MC.Donald den St.Elisabet Hospital pa mayornan di pashèntnan yòng di kanser, por keda drumi huntu ku nan yu.
‘Dare to wear a beard’ ta un inisiativa di Rotary Club Willemstad kaminda hende hòmbernan ta krese nan barba pa un luna largu pa asina rekoudá fondo pa un bon kousa.
No ta kolekta sèn so, pero tambe ta traha riba konsientisashon di kanser na prostat.
PWF ta forma parti di e tim multidisiplinario di ‘palliatieve zorg’. E komishon ta konsistí di diferente profeshonalnan ku ta aktivo den sektor di kuido manera onkólogonan, radioterapistanan, Wit Gele Kruis i Fundashon Hamiëd. Nan ta traha huntu pa mehora e ‘palliatiezorg’.
- 2012
Kor di PWF
PWF ta lanta su mes kor ku ta konsisti di klientenan, sobrebibientenan, nan famia i boluntarionan.
- 2013
Obra teatral “Na pechu”
Sra. Anneke van der Gullik ta bini ku e inisiativa pa trese e obra teatral Hulandes ‘Ontboezemingen’ na Korsou. Nan ta konsiderá nan mes komo un grupo ku ta duna informashon na un otro manera: den e forma di teatro. Pa e obra por tin un alkanse grandi bou di pueblo i pa por pasa esaki na e barionan, e mester wòrdu tradusí na Papiamentu. Sr. Roy Colastica a keda enkarga ku e ehekushon di e proyekto ‘Na pechu’.
- 2014
65 aña PWF
Profesor dr. Bob Pinedo ta risibí e prestigioso premio ‘David A. Karnofsky Memorial Award’ otrogá pa American Society of Clinical Oncology. Dr. Pinedo ta keda rekonosé komo pionero den e area di kanser, pa mas spesífiko den area di investigashon.
Pashèntnan, boluntarionan i trahadónan ta presentá un obra teatro: ‘Na dòkter’
Komo rekuerdo di e di 65 aniversario di PWF, C Post ta introdusí un serie di stampia ku e tema ‘ Fight against Cancer’. E serie ta konsistí di 6 stampia ku ta ilustrá e típonan di kanser di mas komun na Korsou.
Eksposishon di potrèt di hende muhènan ku a pasa den e proseso di ‘mastectomie’ (amputá pechu pa motibu di kanser). Fotógrafo Ellen Spijkstra a saka pòtrèt di e torso di algun modelo sin mustra nan kara. Nan ta keda anónimo.
PWF ta organisá un seremonia di rekonosimentu den seno chiki pa esnan ku a hasi hopi den e lucha kontra di kanser. E promé premio ‘Diane Henriquez’ ta keda ortogá na sra. Henriquez pa na e manera aki yama danki pa e esfuerso grandi ku ela hinka den PWF. E premio ta konsistí di un sertifikado i un bòrspèl di oro di e reliëf di dos man ku ta drenta otro. E bòrspèl ta simbolisá e hende ku ta duna e otro hende un man.
E di dos premio Diane Henriquez ta bai pa profesor Bob Pinedo komo rekonosimentu i muestra di apresio pa tur loke ela hasi añanan largu pa Korsou i humanidat en general. E preimo Diane Hneriquez lo keda ortogá kada dos aña.
E selebrashonnan di aña ta klousura ku un simposio riba area di onkologia titulá ‘Kanser Ayera, Awe i Mañan’. E simposio ta dediká na públiko di Korsou ku diferente dòkter, spesialista, trahadó sosial i pashèntnan komo presentadó.

robotstxt: allowed

filter: keep


text:
Oranjestad – Riba dia 21 di januari 1976 na unda tramite a ser haci pa organisa un concurso di pintamento den pueblo pa un diseño di bandera. Muchanan di scol a pinta esakinan. Un total di 693 diseño a ser ricibi. Nan deseo tabata pa mira un strea di cuater punta esaki tabata pa diferente motibo. Preferencia pa strepi, marca di color horizontal y/of vertical a bin dilanti. Colornan cu mas a resalta ta cora, blauw y geel.
‘Flag Research Institute’ na Boston, a yuda scoge e diseño. E color di e bandera tabata Larkspur, escogi di e “British Colour Council Dictionary of Colour Standards”, No. 196, conoci como U.N. Blue. E color geel tabata “Bunting Yellow”, No. 113, e color cora tabata “Union Jack Red”, no. 210 y e color blanco tabata “White”, No. 1, tur color saca for di mesun diccionario.
Parlamento di Aruba a aproba e diseño riba 16 di maart 1976 cu a bira e bandera oficial di Aruba. Esaki a keda inaugura riba 18 di maart 1976. Pa prome biaha a hisa e bandera y a toca e cantica ‘Aruba Dushi Tera’ como nos himno nacional di Aruba durante un celebracion grandi den Wilhelmina Stadion, na Dakota.
E color blauw di e bandera ta representa e lama cu ta rondona nos dushi isla. E posicion di e strea riba e bandera ta simbolisa e posicion di Aruba den lama Caribe.
E strea color cora cu rand blanco ta representa e pasion intenso di cada ciudadano pa su isla y e sanger cora di e Indjan cu a bringa pa libertad den Rooi Frances. E rand blanco di e strea ta simbolisa e santo blanco di nos beachnan rond di nos isla, e puresa di e curason di e habitantenan, cu ta respeta husticia, orden y libertad. E strea di cuater punta ta simbolisa tambe e direccionnan di compas, indicando e diferente paisnan di unda hende ta bini Aruba y forma un comunidad cu ta biba den harmonia cu otro formando un union multicultural. Loke ta garantisa libertad maximo.
Geel ta e color di abundancia y e liñanan horizontal ta mustra e solidez di tal abundancia. E color geel ta simbolisa tambe e fuente di ingreso di antaño, manera e industria di oro, guano Y aloë, alabes e ta simbolisa nos flora y fauna manera kibrahacha, brasil, bonchi di strena, curahao, tuturuto y wanglo.
Algun puntonan pa tene cuenta cune ora di trata cu nos Bandera:
– E bandera por ser hisa solamente durante salida y bahada di solo;
– Ora ta mantene e bandera hisa parti anochi pa mainta esaki mester ta ilumina tur momento pa medio di iluminacion apropia;
– E bandera mester ta hisa te na top di e palo di bandera;
– Hisa y bahamento di bandera mester sosode di tal manera cu e no ta toca tera/superficie/obheto di e palo di bandera y ser ricibi cu man y brasanan;
– Na momento di luto e bandera ta wordo hisa te na top prome y despues ta baha esaki na mita di e palo di bandera;
– Ora di baha e bandera di luto, mester his’e for di e mita di e palo di bandera y sigui his’e te na top pa despues bah’e bek;
– No ta ser permiti pa decora of agrega nada otro riba of na e bandera of uze como material di propaganda;
– E bandera mester ta di un material duradero pa nos clima;
– Asina cu un bandera fraña of susha mester cambia esaki mesora;
– E mester ta limpi y strika tur ora cu ta necesario;
– E bandera no mester ser uza como parti di un bisti of uniform atletico, cu excepcion di e patch di bandera cu por ser uza riba uniform di personal militar, bombero y polis;
– E lo mester ser destrui ora cu e no ta sirbi mas, door di kima esaki den un manera digno;
– Pa warda e bandera e mester ser dobla bunita y ceremonial;
Entrante 1 di januari 2015 e colornan di nos bandera a wordo oficialisa pa medio di ley y e cambionan a keda manifesta den Ley articulo 11 di (LB ham). E colornan corecto di e bandera di Aruba ta Geel: PMS 109C; Cora: PMS 032C; Blanco: PMS Blanco absoluto y Blauw: PMS 279C.
CCDN, 15 maart 2022
Stan Dabian, PR-CCDN


text: Dialuna merdia a drenta informe di un accidente cu hende herida na Tamarijn, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda un auto bahando den un bahada cu poco bista a haya un truck ta subi caminda su dilanti y e chauffeur a kita na man robez perde control y bay cay den e rooi e auto a kibra parti di e brug na rooi y bay keda pega den e rooi. Debi na e impacto e chauffeur a resulta herida y tabata keha di dolor. Na yegada di e ambulans nan a atende e victima na e sitio mes.


text: Diamars merdia a drenta informe di cu atrobe e Hyundai Getz preto ta envolvi den hortamento di hero bieuw na Sero Janchi, mesora a dirigi patruyanan na e sitio. Na yegada di e patruya a bin compronde cu e habitantenan a nota un Hyundai Getz preto ta hortando algun hero for di riba e tereno sin permiso di e doño aki un habitante a bay reclama e ladronnan y esaki a pone algun bek pero a core bay ya cu a yama polis pa nan. Pero e ladronnan ta conosi y recherche ta bay pa nan pronto. Esakinan ta e mesun ladronnan cu a horta varios stand for di Paradera. Si acaso bo mira un Hyundai Getz preto masha sospechoso yama polis mesora por ta cu nan ta hortando den e vecindario.


text:
Otro acto criminal a tuma lugar na San Nicolas y atrobe morto a cay. Lo mi haya critica si awor mi menciona cu mi a adverti desde un tempo caba pa inverti den seguridad di nos pueblo y señala cu pa crea seguridad ta necesario mas polis y tambe mehora e situacion na San Nicolas.
Lo mi wordo declara persona non grata si mi declara cu entre otro e motibo principal pa e situacion precario cu San Nicolas ta experencia for di hopi tempo caba, tin di haber cu negligencia y falta di boluntad pa trece un cambio concreto y no manera ta sosode cada 4 aña cu promesanan fofo. Y si ami como habitante di San Nicolas tribi na exigi pa gobernantenan dedica tempo y placa pa mehora e situacion na San Nicolas, anto diripente mi ta egoista pasobra tur bario tin e mesun derecho pa un desaroyo sostenibel.
Realidad ta cu nos aki a wordo lubida y nos unico “balor y uso” ta pa cada 4 aña nos vota pa esnan cu nunca a demonstra interes ni boluntad pa haci e cambio cu ta tanto necesario bira posibel y cu nos di Pariba di Brug ta anhela tur dia. Ta papia cu Hulanda ainda kier sigui colonisa e parti di e islanan den Caribe, pero e mesun tipo di colonialismo ta existi tambe riba Aruba mes. Nos no ta wordo mira como parti di e isla, pasobra nos supuestamente lo tin otro background cultural y hasta ta wordo menciona tray cortina cu nos mes ta e culpabel pasobra nos a nenga di ta forma parti integral di e cultura y bida di Aruba. It was always we and them supuestamente.
San Nicolas segun tur investigacion cu a tuma lugar ta e districto cu mas pobresa, mas criminalidad, mas problema social y mas cas di pueblo. Ta dificil pa mantene un negoshi Pariba di Brug, pasobra mayoria di e comercio ta sosode Pabou di Brug. Nos por a ripara con entre otro WEMA cu a cuminsa na San Nicolas, masha liher a hay’e obliga pa habri negoshi Pabou di Brug. Recientemente e compania di e presidente di San Nicolas Business Association, tambe a habri un sucursal pabou di Brug. E cantidad di supermercado na San Nicolas ta un fracion masha chikito di e totalidad di supermercado na Aruba. E motibo principal ta, falta di siguridad y falta di inversion den comercio Pariba di Brug.
E solucion pues pa combati criminalidad no ta unicamente represion, esta mas polis, pero prevencion. Prevencion mester bay man den man cu for once and for always politica na Aruba siña descubri San Nicolas di nobo y laga colonialismo un banda. Nos tambe tin nos soño pa mira un San Nicolas florece manera ta sosode cu e resto di Aruba. Ami Val Peterson lo sigui vigila e desaroyo na San Nicolas di cerca y denuncia cada negligencia den e proximo añanan.


text:
Isla den Nos Bida
100 years Refinery in Curaçao – 100 aña Refineria na Kòrsou
News
10 di mei 2017 Marnix Funderend Onderwijs (Klas 7b) e exsposishon di isla den nos bida na NAAM (copy) (copy)
TEST
11 di mei 2017 Marnix Funderend Onderwijs (Klas 7c) e exsposishon di isla den nos bida na NAAM
10 di mei 2017 Marnix Funderend Onderwijs (Klas 7b) e exsposishon di isla den nos bida na NAAM
9 di mei 2017 Marnix Funderend Onderwijs (Klas 7a) e exsposishon di isla den nos bida na NAAM
awe 3 di mei scholen gemeenschap otrobanda Goslinga a bishita eksposishon isla den nos bida
awe 3 di mei scholen gemeenschap otrobanda Goslinga a bishita eksposishon isla den nos bida
Trahadonan den enfermeria ku a bai ku penshon tambe a bishita Isla den Nos Bida.
Trahadonan den enfermeria ku a bai ku penshon tambe a bishita Isla den Nos Bida. Nan ta reuni na sentro di bario Wishi Marchena.
Direktor di NAAM Richenel Ansano ta yama nan bonbiní na e eksposishon i ta splika ku un bon eksposishon ta sigui kresé ku aporte di personanan manera nan ku a biba e historia.
Studiantenan di Universidat di Mannheim ku ta studia idiomanan romano a bishita nos eksposishon Isla den Nos Bida
Studiantenan di Universidat di Mannheim ku ta studia idiomanan romano, den kua Papiamentu ta di bishita na Kòrsou. Awe nan tema tabata ‘Migrashon na Kòrsou.’ Nan a bishita nos eksposishon Isla den Nos Bida i skucha charla di Rose Mary Allen tokante migrashon di islanan ingles di Karibe i di sr. Franca tokante migrashon Portugues.
Gerard Habraken was fotograaf op Curacao in de jaren zestig van de vorige eeuw
Gerard Habraken was fotograaf op Curacao in de jaren zestig van de vorige eeuw. In Isla den Nos Bida kan men genieten van zijn foto’s over 30 mei 1969 en van sporters.
Zijn twee zonen waren op bezoek uit Nederland en bezochten de tentoonstelling.
NAAM is hen van harte dankbaar voor het aanleveren en mogen gebruiken van dit mooie werk.
djárason 29 mart isla den nos bida a haña bishita e mucha nan di e skol Juan Pablo Duarte
aki nan bo por wak e potret nan
djadumingu último 27 mart isla den nos bida a haña bishitá di grupo ora di poder
awe 22 di mart isla den nos bida a risibí bishitá di grupo alegre 60+
charla di Dyonna Benett tokante isla den nos bida’ In de spiegel van een natie’
Djamars dia 7 di maart anochi tabatin e charla di Dyonna Benett tokante isla den nos bida’ In de spiegel van een natie’ na naam ku tabata hopi enteresante riba e potret nan bo por mira kon e charla tabata
Isla ku Karnaval i Tumba na NAAM
Portrètnan di e bishita di Rei di Tumba Amos Balentin
Sr. Gouverneur ku a traha na Isla, pa tantu Shell komo PDVSA a bishita e eksposishon Isla den Nos Bida na NAAM den Pietermaai ku famia, amigu i koleganan
Sr. Gouverneur ku a traha na Isla, pa tantu Shell komo PDVSA a bishita e eksposishon Isla den Nos Bida na NAAM den Pietermaai ku famia, amigu i koleganan


text:
ORANJESTAD – AZV tin reto grandi pa yena vacatura pa dokter di cas. Asina director di e seguro medico general ir Edwin Jacobs a bisa diahuebs mainta durante su presentacion di cifras pa 2021 na prensa. “E ta keda un reto grandi, pero tambe pa logra haya dokternan basico, pa sigui e formacion di dokter di cas na Aruba mes” Jacobs a sigui bisa. Di otro banda, e la bisa cu e aña aki tin 4 dokter cu ta bay cuminsa cu e formacion pa bira dokter di cas. Potret cortesia Telearuba.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
WILLEMSTAD — E ora 0 ta yegando. Ya pa mañan atardi e promé wega pa loke ta InselAir Interinsulair ta tuma lugá!
Kòrsou su representantenan ta kla; e kampeon di Kampeonato ACU Deporte Eskolar di vòlibòl skol avansá damas, a keda International School of Curaçao, kende lo hunga kontra di e kampeon di Bonèiru, Scholen Gemeenschap Bonaire, e kampeon di Aruba Colegio San Nicolaas, i tambe e ekipo di St. Maarten.
Den ACU Deporte Eskolar basketbòl mucha hòmber skol di fundeshi, Sta Rosa de Lima ku ta e kampeonnan di e kampeonato ACU Deporte Eskolar lo midi forsa kontra di Boneiru Kolegio Papa Cornes, di Aruba Skol Basiko Washington, i e ekipo di St. Maarten.
E promé partido(basketbòl) lo ta djaweps 17:30 entre Sta. Rosa de Lima(Kòrsou) kontra Kolegio Papa Cornes(Bonèiru) na Sala Niels Liberia na Stadion di Suffisante, miéntras ku e promé partido di vòlibòl lo ta entre International School of Curaçao lo ta 18:30 na sala Niels Liberia mes.
Djabièrnè lo kontinuá ku vários partido di basketbòl i vòlibòl for di 10’or di mainta den Sala Errol Rooi na SDK. E partido ku varios ta pendiente di dje, ta esun di vòlibòl ora ku Kòrsou enfrentá Aruba. E apertura ofisial lo konta ku diferente mandatario tantu lokal komo for di e islanan partisipante i tambe un show di kita sombré!
Djasabra tambe lo tin diferente wega durante di dia, kua lo finalisá pa 6or ku un seremonia di klousura, unda lo tin un ‘surprise act’ spesial pa nos hobennan.
Un invitashon na un i tur pa kue kaminda pa tantu stadion di Suffisant djaweps, komo SDK djabièrnè i djasabra pa abo tambe presensiá e talento deportivo di nos hobennan. Pa esnan ku no por asistí, nos planta nashonal TeleCuraçao lo hasi transmishon bibu di e apertura ofisial i e wega ku ta sigui djis despues entre Kòrsou i Aruba, kuminsando 5or di atardi.
Via di e página di Facebook di FDDK(facebook.com/FundashonDesaroyoDeportivoKorsou) bo lo por sigui tur desaroyo rondó di e evento aki!


text:
Desaroyo di prijs: webo importa
A yega na conocemento di Departamento di Asuntonan Economico, Comercio y Industria (DEZHI) cu prijs di webo importa a subi considerablemente den supermercadonan local ultimo dianan. Esaki ta a consequencia di e desaroyonan internacional di e pandemia COVID-19. Webo importa ta un producto esencial procedente di e mercado Norte Americano. Den e ultimo luna Mercado Norte Americano a experiencia un aumento na demanda di webo mientras cu e provision ta limita, cual a pone cu e prijsnan pa webo riba e mercado Norte Americano a te hasta triplifica.
Importadornan di webo a aserca DEZHI cu nan inquietud pa cu e desaroyo di prijs di webo riba mercado internacional. Pa cu esey DEZHI ta anuncia cu Segun articulo 3 di ‘Prijsregeling kippeneieren’ ta prohibi pa bende webo importa na un prijs pa mayorista y detayista pa dozijn basa riba e siguiente calculacion:
- Prijs pa mayorista:
Landed costs mas 13%.
- Prijs pa detayista:
Prijs pa mayorista mas 15%:
A base di esaki controladornan di DEZHI ta y lo sigi eherce control di prijs riba webo importa den supermercadonan y tambe serca wholesalers.
Scroll To Top
- Macuto di Compras: 30 september 2022 September 30, 2022
- Guidelines regarding the Business Establishment Ordinance September 23, 2022
- Maximum price list: 17 september 2022 September 23, 2022
- Macuto di Compras: 23 september 2022 September 23, 2022
- Macuto di Compras: 16 september 2022 September 20, 2022
- Maximum price list: 3 september 2022 September 15, 2022


text:
Aruba rumbo pa otro confrontacion cu Reino?
Den su rueda di prensa di dialuna College Aruba Financieel Toezicht (CAFT) a expresa su preocupacion pa e situacion encuanto presupuesto 2016. Den su evaluacion di e presupuesto cu a publica na october caba, e entidad a desaproba varios aspecto di e proyecto di ley aki. Por conclui for di palabranan di president di CAFT, profesor Bakker, cu despues di e combersacionnan cu a tuma luga den e ultimo siman, keto bay tin un presupuesto riba mesa cu no ta carga aprobacion di CAFT. Gobierno a pidi un extension di e periodo pa nan termina e proceso di aprobacion di presupuesto, y CAFT lo conseha positivamente pa un extension te 31 di januari 2016. Profesor Bakker ta spera cu na final por tin un presupuesto aproba cu si ta carga aprobacion di CAFT, pero el a bisa cu enfasis cu esey, āas we speakā, no ta e caso ainda. āA buen entendedor, pocas palabras.ā Aparentemente, e consulta di e ultimo dianan tampoco a resulta den algo positivo cu Bakker lo por a trece dilanti den e rueda di prensa. Si cos sigui asina anto, gobierno ta hibando un presupuesto Parlamento cu despues di su aprobacion eyden, lo haya un conseho negativo atrobe di CAFT, y un posibel recomendacion na gobierno di Reino pa duna Aruba un āaanwijzingā.
Kico ta e puntonan di mayor discusion? Entre otro cu CAFT no ta comparti optimismo di gobierno pa loke ta e desaroyo economico den e aƱa venidero. Segun CAFT mester modera e proyeccion di e desaroyo menciona, loke tin su consecuencia pa e entradanan di impuesto cu gobierno por spera di e crecemento mas modera aki. Ademas durante e rueda di prensa profesor Bakker a declara cu nan tambe ta mira cu entrada di impuesto y esun general di gobierno a bay atras den 2015, y cu posiblemente e tendencia negativo aki por continua den 2016. Esey lo por haci cu tanto e expectativa di deficit di 2% di gobierno, como esun di 2,9% di CAFT, por resulta demasiado optimista. Ta pāesey tambe e enfasis di CAFT pa tuma extra precaucion, por si acaso 2016 presenta mas contratiempo.
Tambe CAFT por a observa cu e problemanan pa controla gasto ta sigui, loke awor ta resulta den un presupuesto suplementario 2015 riba cual CAFT a conseha caba y cu proximamente lo yega Parlamento. E rapport di CAFT encuanto esaki lo keda publica ora e propuesta di ley yega Parlamento. Profesor Bakker a comenta cu gobierno tabata en busca di extra entrada pa 2015 ainda, y cu e tin entendi cu ta tratando di bende propiedad di Pais Aruba pa cubri e extra gastonan. Mirando e poco tempo cu ta keda den 2015 ta dificil pa realisa esaki den e aƱa aki, segun su opinion. Tambe el a menciona e cobranza di extra dividend adelanta di companianan di gobierno, menciona na CAFT como posibel opcion pa haya extra cash pa 2015. Esaki, sin cu CAFT a bisa esey cu tanto palabra, ta un indicacion cu gobierno di Reino no a bay di acuerdo pa fia placa extra riba mercado internacional pa cera e buraco den presupuesto aki.
Tambe CAFT ta observa cu tabata anticipa introduccion di e ley di ABB cu lo a trece extra entrada, segun gobierno di 50 miyon florin. Segun CAFT e pensamento di gobierno ta cu hunto cu e ABB lo a bin miho cumplimento loke lo resulta den e 50 miyon florin extra aki. CAFT ta conseha pa introduci e ABB ainda mas pronto posibel. Si no ta bin cu e ABB mas, lo mester pensa riba un manera pa gobierno baha gasto di alrededor di 1% GDP (Ā± 50 miyon). Un di e maneranan (teorico) pa aumenta entrada lo ta hisa tarifa di BBO, pero esey aparentemente no ta āin the pictureā mes, pa motibonan politico obvio.
Loke CAFT ta contempla mas tanto pa austerisa ta e gastonan di personal. Esey tin su logica: e ta e problema mas grandi y ademas otro gastonan manera interes riba placa fia lo crece solamente, y gasto di bienes y servicio a resulta dificil pa controla, manera Bon Dia Aruba a comenta recientemente a base di e cifranan di 2015 asina leu cu nan ta conoci. Profesor Bakker a observa cu nan por mira den e datonan cu nan a haya, cu e cantidad di persona den servicio di gobierno a baha, pero cu e gastonan ta sigui subi. Di manera cu algo mas drastico lo mester sucede pa realmente baha gasto aki. E pregunta ta si gobierno ta dispuesto di tuma e medidanan necesario, of ta keda insisti cu segun nan plan nan ta yegando caba na un deficit cu no ta mas cu 2% di GDP (alrededor di 100 miyon florin).
Loke ta interesante pa sa kico lo ta e proximo pasonan. Gobierno por opta ainda pa manda un presupuesto adapta pa Parlamento, unda ta atende e critica di CAFT. Si esey no ta e caso, nos por spera un temporada di carnaval basta cayente, y no pa motibo di solo so.


text:
“mi ta garantisa comunidad cu e unico interes di parti di gobierno y di mi como e minister encarga, ta pa garantisa e siguridad fisico y emocional di tur e muchanan cu ta hospeda na imeldahof. Particularmente teniendo na cuenta cu mayoria biaha, e muchananan aki ya caba a pasa den un trauma of un situacion familiar insigur pa cual motibo nan ta na Imeldahof”
ORANJESTAD – Recientemente, minister di Husticia y Asuntonan Social a aclarea cierto puntonan pa loke ta trata Stichting Kindertehuis Imeldahof (SKI), mirando cu den medianan di comunicacion por a nota diferente speculacion cu no ta cuadra cu realidad. Esaki ta di lamenta, mirando cu a yega na palabracionnan concreto cu e directiva saliente, pa mantene e informacion discreto, pa e bienestar di esnan cu ta hospeda na imeldahof, sinembargo esaki no tawata e caso, pa cual motibo a aclarea e situacion por completo a traves di un conferencia di prensa.
Stichting Kindertehuis Imeldahof ta un fundacion completamente independiente cu ta carga un responsabilidad grandi y ta eherce nan tareanan den nomber di pais Aruba. Anualmente, pais Aruba ta aloca miyones di florin pa nan por eherce nan tareanan. Teniendo na cuenta cu nan ta e unico fundacion cu e responsabilidadnan aki pero tambe e unico fundacion cu pais Aruba ta confia cu e tareanan aki, e ta importante pa percura pa e aspectonan financiero como tambe e aspecto di “good corporate governance” ta bon regla.
Segun minister Tjon, como un mandatario di pais Aruba, e deber ta pa haci lo responsabel y bin cu cambionan, naturalmente stipula pa ley, na momento cu tin suficiente indicacion cu cosnan no ta canando bon. Bisando esaki, por menciona cu tin puntonan cu a wordo treci padilanti na ministerio di Husticia y Asuntonan Social pa loke ta trata e situacion financiero di e fundacion cual ta indica cu tin un debe cu pais Aruba di mas cu cuater miyon florin. Di otro banda, a wordo confronta tambe cu un rapport cu ta toca e “leefklimaat” pues e siguridad di e muchanan ubica eynan, cual tawata uno asina alarmante cu el a conduci na combersacionnan serio cu Ministerio Publico, specificamente cu e procurador general. Banda di esaki, e statuten ta data di aña 1976, pues ora ta papia di “good corporate governance” e ta hopi imporante pa e statutennan ta actualisa y no di añanan 70. A base di e puntonan aki, a hiba un combersacion cu e directiva saliente y a splicanan cu e situacion no por sigui asina, cual nan a compronde y boluntariamente a entrega nan retiro.
Un otro punto importante pa aclarea ta e carta cu a wordo manda na e directiva anterior, caminda por wak claramente cu a solicita na nan pa no nombra un directiva nobo y laga esaki den man di corte, mirando cu segun ley y e statuten di e fundacion, corte ta e caminda indica pa nombra un directiva nobo. Banda di esaki por mira den un carta cu ministerio a ricibi di e fundacion, unda nan a haci e peticion pa ministerio mes nombra un directiva temporario, pa percura pa por tin un traspaso lihe pa atende cu tur e retonan.
Por ultimo, ta conclcui cu en berdad fundacion Imeldahof ta completamente independiente, sinembargo, bou di nan propio peticion, ministerio di Husticia y Asuntonan Social a scoge un directiva nobo temporalmente. E miembronan cu a wordo apunta ta profesionalnan cu hopi experencia den liderazgo, “good corporate governance”, e parti huridico, e parti financiero, y hopi importante, un profesional cu hopi experencia den e parti social pa cu e muchanan aki.


text:
- curom
- »
- news & video
- »
- Curaçao Baseball Week 2020 tabata unu hopi ekitoso. Mas ku 950 mucha a partisipá durante e 3 dianan di klínika.
Curaçao Baseball Week 2020 tabata unu hopi ekitoso. Mas ku 950 mucha a partisipá durante e 3 dianan di klínika.
Siman pasá Kòrsou por a disfrutá di nos streanan den mundo di beisbòl huntu ku nos futuro peloteronan profeshonal riba vèlt na Tio Daou Ballpark. E aña aki atrobe klínikanan di Curaçao Baseball Week tabata unu hopi eksitoso danki na tur nos peloteronan ku tabata tei manera; Andrelton Simmons, Kenley Jansen, Didi Gregorius, Ozzie Albies, Jonathan Schoop, Sharlon Schoop, Jurickson Profar, Shairon Martis, JC Sulbaran, Kevin Josephina, Calten Daal, Yurrendel De Caster, Hendrik Clementina, Dudley Leonora i Shakir Albert.
Mas ku 950 mucha a partisipá durante e tres dianan di klínika di Curaçao Baseball Week i a disfrutá hungando “Playball” ku ta un programa di MLB, huntu ku nan ídolonan di beisbòl.
Pa medio di aporte di spònsor nan, Curaçao Baseball Week por a regalá e muchanan i teamnan hopi material pa asina nan por sigui praktiká nan deporte faborito. Hopi mucha a bai kas felis di por a kompartí vèlt i haña “coaching” di nan ídolonannan di beisbòl. Apesar ku a duna klínika gratis na e mucha nan, tambe a duna klínika gratis na “coach” nan di beisbòl.
E 70 “coach” nan ku a partisipá a haña dos dia di klínika di e siguiente “coach” nan; Hensley Meulens, Mike Butcher, Ben Thijssen, Eugene Kingsale, Sharnol Adriana, Jose Aguacil, Hainley Stacie I Calvin Maduro no tabata por a tei pa motibu di compromisio di trabou.
Apesar di nos mes streanan di beisbòl, “Hall of Famer” Iván ‘Pudge’ Rodríguez I su kasá tambe a bishitá nos dushi isla kòrsou i a partisipá na e torneo di Golf di Curaçao Baseball Week. Huntu ku Hensley Meulens Sr. Ivan “ Pudge” Rodtiguez a firma tambe e buki “Grassroots Baseball” ku ta un buki ku a wordu traha door di photographo Jean Fruith tokante di Baseball ront mundo ku potrait nan hopi bunita. I klaro ku Korsou tambe ta aprese den e buki.
Kòrsou a haña hopi promoshon den e siman aki ya komo ku MLB a sostené e evento aki i a bini direktamente for di New York pa hasi un filmashon di Ozzie Albies durante ku e ta duna klínika di Curaçao Baseball Week. Tambe MLB a entrevistá dos di nos “big leaguer” nan Kenley Jansen i Didi Gregorious durante nan partisipashon na Curaçao Baseball Week.
MLB ta e “#1 ranking TV Channel” di Merka dediká na “Baseball” ku por lo menos 2 mion “viewers.”
Ademas di MLB Network, e “big leaguers” nan a wòrdu entrevistá pa Nexos, e revista di American Airlines pa Latino America tambe.
E aña aki, Curaçao Baseball Week a trese por lo menos 25 invitado for di Merka ku por a disfrutá no solamente di Kòrsou su “Baseball” pero tambe di otro evenemento manera Fuikdag i Tabula Rasa ku a tuma lugá durante e dianan ei.
Curaçao Baseball Week Foundation su meta ta pa duna klínika gratis na muchanan den beisbòl i rekoudá fondo pa por sigui yuda kresementu di beisbòl di korsou.
CBW Foundation guiá pa Hensley Meulens i su team ke yama danki na su spònsornan i ta spera ku otro aña nan por hasi CBW aún mas grandi.
Danki na; Major League Baseball Players Alumni, Stance, Ennia, Santa Barbara Beach & Golf Resort, National, Alamo, Aqualectra, Curacao Airport Holding, Curacao Airport Partners, Blue Bay Golf Resort, Curacao Tourist Board, Kura Hulanda Blue Palm Management LLC, Pinnacle, Grassroots Baseball, MVP Foundation, Doc Haveron, Marriott, Profound, PRGV 100% Creatie, Funmiles, CWM Infrastructure, Deli Nova, Coca Cola, Lovers, Osterio Rosso, Wine Factory, Organisation di Ronald, Mc Donald Heineken, Distribier, Bugs Bunny, Pit Smoker, Glacial, 6ft4 Production, Korpodeko, Easy FM, Radio Mas, TeleCuraçao, Moru Bondia, Njoyzz, Jeep, Sambil, Vreugdenhill, Mangusa, Mensings Caminada, Kyoto, Crocky Chips. Un danki tambe especial na Lipo Elhage, Claudia Rigeaud, Berry Wouters, Jane Westrate, Robby Reuijl. Un danki tambe na tur media di communication ku a bin e rueda di prensa nan di Curacao Baseball Week.
Otro aña Curaçao Baseball Week lo ta di 1- 6 di yanüari 2021.
Ku e torneo di golf día 2 yanüari i e promé día di klínika lo ta 4 di yanüari 2021. Bishitá nos wèpsait curacaobasbeballweek.com pa mas informashon.


text:
Apresiabel señor(a) Minister,
Den kuadro di e sosten finansiero ku Gobièrnu a duna na personanan den komunidat ku a pèrdè trabou suskrito Maria Nita miembro di Parlamento pa Movementu Futuro Kòrsou (MFK) a risibí keho di diferente persona den nos komunidat ku tin hopi reklamo riba e sosten ku nan ta risibí. E sosten aki ta hopi importante pa abitantenan di Kòrsou relashoná ku e Pandemia di Covid-19 i komo un frakshon responsabel, hasiendo uso di artíkulo 96 di reglamento di Orden, mi ta hasi e siguiente preguntanan pa Minister di Desaroyo Sosial, Labor i Bienestar, Hensley Koeiman.
- Suskrito lo ke sa e kantidat di petishonnan ku gobièrnu a risibí for di Mart 2020 te ku mei 2021?
- Tambe nos ke sa kua kuantu di e petishonnan aki a keda honra i pa kuantu tempu?
- Kuantu persona tin riba e lista di espera i kon ministerio ta atendiendo ku esakinan?
- Aparte di esaki nos kier sa kuantu pakete di kuminda a keda repartí i kon?
- Suskrito a tuma nota ku entrante promé di Mei 2021, maneho di ayudo di emergensia pa alimento ku Ulanda a enkargá Krus Kòrá kuné, a keda traspasá den man di gobièrnu komo ku ta trata awor di un ayudo struktural?
- Tambe nos kier sa kon ta bayendo ku kontinuidat pa entrega di pakete di sosten na e abitantenan ku ta dependé di e ayudo aki?
- Kuantu persona a akudí den e periodo ariba menshoná na Ban Bario Bek pa un sosten finansiero, konosí komo “onderstand” i tambe kon e proseso di petishon pa sosten “online” a kana?
- Suskrito ta enfatisá ku ta hopi importante pa duna “stand van zaken” pa asina por midi e impakto sosial-ekonómiko ku a afektá hopi kas di famia i persona individual?
- Ta hopi persona ta komentá ku e ayudo no ta sosodé riba un base struktural i ku uso di karchi sosial no tur ora ta bon reglá. Si nos por a tuma nota ku ta tildá e usuarionan di ta hasi mal uso di ayudo sosial. E pregunta ta, ken ta responsabel pa kontrolá e proseso?
- Tin gritunan di desesperashon pa motibu ku tin persona, famia per espesial muchanan, pasando hamber riba nos pais?
Pa medio di esaki mi ta urgi señor Koeiman pa duna aklarashon riba preguntanan di preokupashon di nos frakshon pa asina por sirbi esnan den nesesidat mas mihó. Nos ta finalisá bisando ku no por ta asina ku tin hende riba e pida baranka aki ta drumi
sin kome, no por ta asina ku tin persona ku sí ta haña yudansa i tin otro ku tin lunanan largu riba lista di espera. No por ta asina ku tin famianan ku yu chikí sin posibilidat pa kumpli ku nesesidatnan básiko. Den 2021, komo un pais den Reino Ulandes, ku ta suponé di ta un estado di bienestar sosial, e situashon aki ta inakseptabel.
Atentamente
Maria Nita
Parlamentario pa
Frakshon di MFK


text:
Dia 13 di december Colegio San Augustin a celebra su 70 aña di existencia. Na e ocasión aki a duna homenahe na dos docente cu a labora na Colegio San Augustin y uno cu ta laborando ainda. Meneer Ho Sing Loy, Meneer Werleman y Jufrouw Peterson ta e tres docentenan cu a ricibi e homenahe. Esaki a encera cu algun facilidad di e scol a keda nombra na nan nomber. Durante e anochi a hiba palabra Directora di scol, A. Gunn, Directora di SKOA, sra. J. Daal, Prome Minister sra. E. Wever –Croes como tambe Minister di Enseñansa, sr. R. Lampe. Invitadonana gosa di e show di baile prepara pa e e alumnonan di ciclo avansa 1.
Tambe riba e anochi aki tabata tin presentacion di e klasnan di Ciclo Basico 1, caminda nan a duna muestra di loke ta e productonan cu nan a traha en conexion cu e materia di PV.
Ta yama danki nan tur colega cu a colabora pa haci e anochi aki uno exitoso y tambe na tur e comerciante, DOW, Brandweer cu a sa di extende nos nan colaboracion. Riba e pagina di Facebook por mira imagennan di e anochi aki. Celebracion di Pasco Colegio San Augustin
Dia 14 di december nos scol a celebra Pasco na scol mes. Mainta tur alumno a bay cu nan mentor den klas, djey tur alumno y docente a bay bou di ‘overdekte’ pa tende palabra di reflexion for di Pastoor Juancho.
Despues di e ceremonia a tuma luga e parti na unda a premia e alumnonan (ciclo basico y avanza) cu a resalta den e prome periodo, a enfoca riba prestacion, comportacion y colegialidad. Despues alumnonan a regresa na klas caminda tabata por a hunga weganan di mesa, como tambe playstation cu alumnonan mes a regla pa trece y haci competencia.
Pa 12.30 un grupo di hoben artista, entre cual e conocido Fredi Richardson (Rasta) a bin duna un presentacion y pone un ambiente bou di ‘overdekte’.
ARUBA DOET
Dia 9 y 10 di maart venidero nos scol lo ta participando na Aruba Doet. Pa e ocasion aki nos scol lo bay pone grafiti riba cierto murayanan di scol, pa asina haci e parti di e infrastructura aki mas atractivo pa nos alumnonan. Pa e motibo aki scol ta buscando boluntarionan pa duna nos un man riba e dos dianan aki. Tur mayor, famia y amigo ta mas cu bonbini, pa asina nos meta keda realisa. Pa registra como voluntario por inscribi riba e website www.arubadoet.com.
Carousel 2018
Dia 2 di ferbuari ultimo dos docente di Colegio San Augustin a prepara un carousel pa tur alumno di Ciclo basico 1,2 y ciclo avansa 1. Na e ocasion e alumnonan a ricibi informacionnan valioso di Cuerpo Policial, Cuerpo di Aduana y e K9 Maddy, FADA, Telefoon pa Hubentud, Aruba Aloë , Caiso y Soca Monarch, FEPO y Famia Plania. Ta gradici e dos docentenan pa a hinca e mainta aki den otro.
Jump Up Escolar
Dia 9 februari nos scol a participa pa prome biaha na e Jump up Escolar di e scolnan secundario di pariba di brug. Scolnan cu tambe a participa tabata: Filomena College,Ambraham de Veer y Colegio San Nicolas. Bandanan Tsunami y Le Groove a sa di pone tremendo ambiente riba e ruta di YMCA te Carnival Village. Nos alumnonan tabata bisti cu t-shirt geel y nan a haya awa, boli y chips durante parada. Nos tin cu bisa cu e alumnonan di tur scol pero particularmente esunnan di Colegio San Augustin a comporta tremendamente. Ta spera cu otro aña nos por participa un bes mas na esaki.
Opendag pa scolnan primario
Dia 13 di April venidero Colegio San Augustin lo habri su portanan pa alumnonan di klas 6 di scolnan primario resorta bou di SKOA. Scolnan cu lo bishita Colegio San Augustin ta Colegio Santa Famia, Colegio Sagrado Curazon, Colegio Cristo Rey, Colegio Santa Teresita, Colegio Santa Filomena, St. Michael School y St. Paulus School. Alumnonan di klas 6 lo bishita diferente klas e dia aki y asina haya un bista riba cada materia cu Colegio San Augustin tin di ofrece y tambe informacion valioso di nos scol.
Deporte na Colegio San Augustin
Colegio San Augustin ta participa na varios competencianan escolar. Dia 6 di februari nos scol a titula campeon na Volleyball Escolar. E titulo aki nos a sa di mantene pa dos aña consecutivo. Despues di e entregamento di medaya y copa, e alumnonan a haya un treat di scol na Urataka Center, caminda nan por a disfruta di dushi pizza y tambe algo pa refresca e garganta.
Alumnonan destacando riba tereno di deporte y musica.
Brian Howell di klas 3c a participa den luna di december na e ‘Caribbean Boxing Development Tournament’ na Saint Lucia y aki el a logra gana e medaya di oro. Hakeem Lowe di klas 3A otro atleta cu ta practica e deporte di Teakwondo a representa Aruba na dos ocasion, un biaha na Colombia y otro na Suriname y na tur dos evento el a logra medaya di oro. Dos alumno di Colegio San Augustin a keda corona como Reina di Calypso Hubenil y tambe Reina di Roadmarch infantil. Ta trata aki di Queen Lizy, Elize Jansen di klas 1B, Queen Lintje, Gerlien Heyliger di klas 4B.


text:
Floyd “Money” Mayweather a yega na un akuerdo históriko ku kanal di televishon Showtime Pay Per View i su kompania mama CBS Corporation. Den e akuerdo nobo Showtime PPV i CBS Corporation lo traha huntu pa asina promové evento nan di Mayweather riba nan kanal nan.
E akuerdo ta pa un periodo di 30 luna i lo pèrmití Mayweather bringa no mas ku seis biaha. E promé pelea lo ta riba kuater di mei 2013 na momentu ku Mayweather enfrenta Robert “The Ghost” Guerrero.
Mayweather durante henter su karera a traha ku HBO/Time Warner, ku e kambio aki Mayweather ta terminá un relashon di trabou di 16 aña ku HBO.


text:
(EFE) – Alto comisionado di Paz di Colombia, Danilo Rueda, a sigura cu e disidente di FARC “Ivan Marquez” ta bibo y a autorisa cu estado mayor di Segunda Marquetalia, e grupo di e cual e ta lider, ta bay acerca na politica di “paz total” di presidente Gustavo Petro.
“A tene un acercamento pero Ivan Marquez no tabata t’ey, e ta malo, segun loke a informa” Rueda a bisa den un conferencia di prensa.
E comisionado a agrega cu “nos por confirma cu Marquez ta un di e cual a manda nan mensahe y cu tin un grupo di nan cu directamente ta acerca na e dialogonan aki di exploracion”.
Segunda Marquetalia, segun e funcionario a agrega, “a manifesta su disposicion pa forma parti di e paz total” manera tambe “un structura arma conoci a haci” Autodefensa Gaitanista di Colombia (AGC) cu ta e grupo principal criminal di e pais y cu tambe ta conoci como Clan del Golfo.
Ademas e comisionado a revela cu nan tabatin reunionnan exploratorio cu e disidentenan “na algun luga di Colombia cu despues ta bay bira conoci”.
For di e yegada di Petro na Presidencia el a propone e “paz total”, un apuesta cu ambicion pa hiba na mesa di negociacion e gruponan aki na e margen di ley y cu te ainda nan ta opera den e pais.
E idea ta pa logra un acuerdo cu guerrilla di Ehercito di Liberacion Nacional (ELN) y cu tur e gruponan criminal y disidentenan manera a haci caba cu FARC, algun tipo di areglo huridico of sometiendo nan na e Husticia.
10 di juli ultimo Segunda Marquetalia a señala cu Ivan Marquez a sobrevivi na un atentado cu a tuma luga na Venezuela den cual a informa cu el a muri.


text:
Oranjestad-Den un comunicado publica algun dia pasa nos a tuma nota cu lider di fraccion di AVP ta trece padilanti cu e prioridadnan di Gabinete Eman lo ta mas cla y e pasonan pa realisa esakinan. Contrario na e ponencia aki ta e realidad amargo cu e Gabinete Eman nunca por a cumpli cu e principionan di su propio acuerdo cual nos lo splica den e comunicado aki. Tur cos a cuminsa na 2013 ora cu e minister di finansas anterior a crea un acuerdo cu e intencion pa yega na un presupuesto balansa y consecuentemente un surplus na 2018. Den lineanan grandi esaki tawata encera un maximo di gasto 1.350 biyon pa cada aña (durante 4 aña largo) mientras e entradanan di pais Aruba lo tin 1.150 biyon como base cu expectativa pa esaki crece anualmente. Importante pa remarca ta cu e esencia di e plan aki ta si genera mas entrada no necesariamente mester nifica crea mas gasto y si dado caso tin menos entrada lo no nifica cu tin mas reduccion di gasto.
A resulta cu e “sistematica” aki a wordo desbarata totalmente door di e organo di conseho local Raad van Advies y College financieel toezicht.
Nos lo splica pa medio di ehempelnan concreto y hechonan dicon a desbarata y semper a cuestiona e supuesto cuadro financiero aki. E promer ehempel tawata e presupuesto 2014 cual na promer instante a mustra un total di gasto di 1.343 biyon pero despues a resulta cu a bin un ahustacion di 209 miyon florin den presupuesto 2014 hasiendo e total na gastonan bira 1.552 biyon! (surpasando e norma). Esaki ta excluyendo e hecho cu Gabinete Eman no a logra realisa e meta di 1.150 biyon na entrada tampoco.
Pa loke ta trata 2015 Raad van advies a pone enfasis riba e hecho cu e sistematica ta wordo kibra cu algun di e 24 medidanan. Pa splica mas cierto medida no ta genera entrada pa gobierno y tampoco ta crea e efecto di “spaar” riba gastonan gubernamental cual ta nifica cu automaticamente esaki ta bai contra di e sistematica di balanced budget akkoord. Den rapportnan di tanto Raad van Advies y College financieel toezicht nan ta señala cu ehempelnan concreto cu introduccion di un financial transfer tax, privatisacion di directie luchtvaart y bazv no per se ta hasi un efecto positivo riba desaroyo presupuestario. Pa bai mas den detayes un medida manera e financial transfer tax no ta yudando gobierno haya entrada pero tampoco baha gasto pasobra loke genera akinan ta bai na proyecto siendo cu den pasado a enfatisa cu lo mester a tuma un pausa cu e projectonan ppp door cu e mesunan aki ta pone presupuesto bou presion. Ademas di esaki RVA a por a conclui for di cifranan preliminar di presupuesto 2015 cu ya caba ta surpasando e maximo di 1.350 biyon cu 5 miyon florin.
Pueblo por conclui a base di e informacion ariba menciona cu Gabinete Eman tin 2 aña tras di otro cu nunca a cumpli cu propio balanced budget akkoord! Esaki no ta un sorpresa si teniendo cuenta cu hasta ley y reglanan presupuestario a wordo kibra durante full gobernacion di Gabinete Eman. Pero un gobierno cu no por logra di mantene su mes na su propio reglanan No ta uno di confia!


text:
Justin Bieber ta ofresé terapia grátis pa Salú Mental di su fanátiko i empleadonan
(TMZ) - Justin Bieber ta ofresiendo terapia online na miónes fanátiko i na e sentenáres di empleado ku ta trahando riba su tour mundial i e ta pagando miónes pa proveé e servisio aki. Justin Bieber a anunsiá ku el lo bira partner ku plataforma BetterHelp, bisando “algu ku mi a siña durante e añanan ta ku nos tur tin momentonan haltu i abou. Nos tur tin mester di judansa.” Justin a bisa ku su fanátikonan ta haña un luna di terapia grátis pa nan mes, òf por kompartí esaki ku nan amistat òf famia den nesesidat, tambe el a bisa ku e lo ofresé 18 luna di terapia grátis pa su ekipo di mas di 250 persona ku ta trahando riba e tour. BetterHelp, kual ta e servisio di terapia mas grandi mundialmente a bisa ku e servisionan ku Bieber ta ofresiendo ta kosta por lo ménos 3 mion dollar. Durante su konsierto luna pasa na L.A, Justin a ekspresá “E tour aki ta tokante unidat, e ta pa nos tur uni i bisa otro ‘mi stimabo sin importá kon bo ta mustra físikamente ni di unda bo ta bin’ i mi ta kere ku esaki tin hopi poder den dje.”


text:
Orario di SVb durante dianan di fiesta
Banco di Seguro Social Aruba SVb ta anuncia cu en conexion cu celebracion di Pasco di Nacemento y Aña Nobo, tur su oficinanan lo ta cera pa publico riba e siguiente dianan:
-
- Diabierna 23 december 2016
- Dialuna 26 december 2016
- Diahuebs 29 december merdia desde 12:00 pm
- Diabierna 30 december
- Dialuna 2 januari 2017
Riba e dianan aki por notifica AO (meld ziek) online tur dia entre 7:00 am te cu 12:00 pm mediante nos website /form-notifica-ao/. Notificacion di AO mediante 527-2782 riba e dianan aki ta limita pa e orarionan entre 7:00 am te cu 11:00 am. Entre Pasco di Nacemento y Aña Nobo SVb ta habri riba orario normal riba diamars 27 december, diaranson 28 december y riba diahuebs 29 di december te cu 12:00 di merdia. Despues di Aña Nobo SVb ta habri riba orario normal atrobe entrante diamars 3 di januari.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.


text:
ORANJESTAD – Awe mainta Hues di Corte di Husticia a dicta sentencia den e caso penal cu Ministerio Publico a cuminsa contra e homber L.(66).
ARUBANATIVE por a compronde cu Ministerio Publico ta acusa L. di dos caso. E promer caso ta di abuso sexual di e dama W., kende e tempo ey tabata un mucha entre 5 y 8 aña. E abuso a sosode entre 2005 y 2008. E otro caso ta cu L. lo a haci actonan inmoral cu e prima di W., e dama G., kende e tempo ey no tabatin 16 aña ainda.
Dia 1 di Juli 2022 tratamento di e caso a tuma lugar caminda Fiscal a bisa Hues cu e dama W., dia 7 Januari 2019 a haci denuncia. Fiscal a bisa cu e pregunta tabata pakico a warda asina hopi. For di investigacion por saca afor cu diferente biaha W. a keha e comportacion di L. tempo cu e tabata chikito. El a bisa cu awor cu e ta mas bieu e kier haci denuncia. Fiscal a splica cu den ley a crea a posibilidad cu un victima di abuso por haci denuncia despues di tempo largo. Segun declaracionnan, tempo W.(8), el a keha na su mama y e mama a reclama L. pa esaki. Tin otro testigonan ta bisa cu W. lo a reclama tempo e tin entre 5 y 8 aña, cu L. lo a mishi cun’e na su parti intimo. W. a bisa cu e ta corda con e tabata sinta den scochi di L. pa mira riba computer y L. tabata mishi cun’e. Tambe cu ora e tabata drumi den camber, L. lo tabata mishi cun’e.
Fiscal ta haya cu tin suficiente prueba di sosten den e caso di W. El a sigui bisa cu G. cu ta prima di W., a wordo scucha na Hulanda na Januari 2021, kende a bisa cu W. a bis’e cu el a wordo mishi door di L. G. a bisa cu el a mira W. y L. den camber y bou deken. Tambe G. a conta W., con L. tabata mishi cu G. tambe. Fiscal ta haya cu por usa e declaracionnan aki como prueba di sosten contra L. El a exigi 4 aña di di prison di cual 1 aña ta condicional cu tempo di prueba 2 aña. Fiscal a pone condicion cu durante e 2 aña di prueba, L. mester cay bou guia di Reclasering.
SENTENCIA
Awe mainta via video conference, Hues a dicta sentencia.
Hues a bisa cu e ta haya legalmente proba cu L., entre 2005 y 2008, a abusa di e dama W., kende e tempo ey tabatin entre 5 y 8 aña. Hues a bisa cu e ta haya e declaracion di e victima W. confiabel y suficiente detaya. Ademas tin suficiente prueba di sosten di testigonan kendenan a bisa cu den pasado W. a bisa nan di a wordo abusa door di L. Hues ta haya cu L. mes a bisa cu regular e tabata su so cu W. na cas y cu W. sa sinta den su scochi y sa drumi banda L. den camber.
Hues a sigui bisa cu e no ta haya legalmente proba cu L. a haci actonan imoral cu e dama G., kende e tempo ey no tabatin 16 aña ainda. Hues a mustra cu ademas di e declaracion di G., no tin pruebanan di sosten manera ley ta exigi. Pesey Hues ta declara L. liber di e acusacion di actonan inmoral haci cu e dama G.
CASTIGO
Pa cu e castigo, Hues a bisa cu e ta tene na consideracion cu durante un periodo largo L. a abusa di nieta di L. su pareha. Hues ta haya cu aki, L. a abusa di su posecion di adulto pa cu e mucha. Hues a sigui bisa cu e ta haya cu L. tabata abusa di e mucha pa satisface su mes sin tene cuenta e daño cu el a haci na e mucha.
Hues a bisa cu e ta tene cuenta cu L. ta first offender. Tambe Hues ta tene cuenta cu conseho di Reclasering, caminda lo duna castigo combina pa asina compli cu e conseho.
Hues a condena L. na 4 aña di priso di cual 1 aña ta condicional, cu 2 aña di prueba. E parti ci castigo condicionl ta bou condicion special cu L. lo bay bou guia di Reclasering.


text:
ORANJESTAD – Aruba, Kòrsou i Sint-Maarten mester koperá ku otro mihó i tambe ku Hulanda pa por kombatí e enfermedatnan di infekshon mihó. Pasobra ‘e kapasidat di e kombatimentu ta strukturalmente insufisiente na òrdu i vulnerabel pa motibu di e grandura di eskala di e paisnan aki’.
Esei e krísis di corona aktual atrobe ta demonstrá, segun e Instituto di Reino pa Salubridat Públiko i Medio Ambiente (RIVM, Rijksinstituut voor Volksgezondheid en Milieu). “Ta hopi mas largu kaba nos ta insistí serka e paisnan pa oumentá e kapasidat di kombatimentu di enfermedat di infekshon. Lástimamente ku eksepshon di un krísis asina, esaki tin tiki atenshon polítiko i prioridat.”
Pakiko e islanan ta trata corona diferente di otro?
RIVM ta konsehá e islanan den e trato di e kombatimentu di corona. Esaki ta sosodé segun nan na e mes manera i ku e mes konsiderashonnan. Pero Aruba, Kòrsou i Sint-Maarten despues mes ta determiná kiko nan ta hasi ku e konseho aki. “Ku e maneho aki banda di konsiderashon sientífiko, argumento polítiko i tumamentu di desishon tambe ta hunga un papel.” Espesialmente e argumentonan polítiko i desishonnan por hunga un papel den e diferenshanan di enfoke di e islanan, segun RIVM.
Na Aruba a tèst mas hende ku na Kòrsou. Sint-Maarten a desviá pasobra no tabatin kapasidat pa tèst den kuminsamentu di e krísis. Tambe e medidanan ku e gobièrnunan lokal ta tuma pa kombatí e plamamentu di e vírùs di corona ta diferente.
Asina Sint-Maarten masha lihé a sera frontera ku Estádos Unídos for di kua mayoria di e turistanan tabata bini e isla. Aruba meskos ku Kòrsou a sera frontera ku Oropa, pero no ku Merka, miéntras ku ta djei e mayoria di su turista tabata bini. Kaba e promé kasonan di di infekshon na e isla a bini di Merka. E ora ei Aruba komo promé di e islanan a bini ku un seri di medida pa fòrsa hende pa keda paden, manera toke de keda i den dia shelter-in-place.
Pakiko esun isla tin mas kaso i e otro mas morto?
E sifranan ofisial di e islanan ainda ta mustra diferensia grandi. Aruba ta kana dilanti ku 101 kaso. Sint-Maarten tin 76 kaso i Kòrsou tin 16 kaso positivo.. Pero Sint-Maarten tin e kantidat di mas grandi di morto (15) siguí pa Aruba ku tres morto i Kòrsou ku u nmorto di corona te awor.
Un splikashon pa e diferenshanan aki no tin. Segun RIVM pa detektá i kombatí epidemia manera corona ta un asuntu kompliká. Kaminda un parti di e desaroyonan ta ‘dependiente tambe di kasualidat i tin bia di mal suèltu.’
Pakiko Sint Maarten ta haña ayudo èkstra?
E isla ku mas morto di corona (Sint-Maarten) den e área hulandes karibense ta haña ayudo èkstra di Hulanda. Esaki pasobra di tur isla e tin e kapasidat di mas chikí, RIVM ta bisa, pa por kombatí e krísis ‘responsablemente’.
“Sint-Maarten ta un situashon kompliká ku dos pais riba un isla. Esaki ta hasi kordinashon internashonal nesesario.” Ku e plamamentu rápido di e epidemia di corona ei, Hulanda a manda personal tambe pa yuda ei.


text:
Banda di esunnan tradicional, scoge entre e ‘recetanan magico’ aki y agrega nan na bo ritual di 31 di december.
Awa: ta simbolisa expulsa di bo bida e lagrimanan, e penanan y e
negatividad. Tira un glas di awa desde bo cas pa riba caya.
Cambia prenda: ta coresponde na fortalece e relacion cu bo
pareha. Si boso tin algun problema, intercambia un prenda cu boso tin bisti, asina boso destino ta completamente liga na otro.
Basora: ta simbolisa expulsa di bo cas e vibracionnan malo, pena y negatividad. Bari cu un basora desde e porta di bo cas pa caya.
Potret cu cinta: si bo kier cierto persona duna bo su amor, mara un cinta cora na su potret y drumi e anochi ey cu ne, bou di bo cusinchi.
Bonchi: tin di haber cu abundancia, prosperidad y economia di henter e aña. Come un cuchara di bonchi, ora ta 12or.
Lista di deseo: pa tur bo soñonan bira realidad, haci un lista di anhelo y solucion na bo problemanan, dobla e papel y habrie 12or di anochi.
E luznan cendi: ta relaciona cu bo hogar pa emiti prosperidad y exito ful e aña, pues ricibi e aña nobo cu tur e luznan di bo cas cendi.
Mesa decora: pone bo miho paña di mesa, set di tayo y glas cu ta coresponde na prosperidad. Tin algo di color di oro na mesa, pa no falta placa y e belanan color cora, pa no falta amor den famia.
Placa: ta referi na bon fortuna y prosperidad, warda 12 placa di e mesun denominacion y durante e yegada di aña nobo, tira nan den shelo.
Papel kima: si bo kier elimina e cosnan negativo di pasado, skirbi nan riba un papel y kim’e, pa nan no ripiti den e aña nobo cu ta bin.
Paña blanco: ta relaciona cu aleha e enfermedadnan y atrae bon salud.
Sinta y para: si bo kier atrae matrimonio, sinta y para durante cada un di e 12 biaha cu e holoshi bati 12or.
Stoel of trapi: pa e proximo aña ta uno di ascenso continuo tanto profesional como personal, subi riba un stoel of un trapi.
Bela: Segun su colornan, nan ta atrae diferente energia entre bo sernan keri: blauw ta paz; geel ta abundancia; cora ta pasion; berde ta salud; blanco ta claridad y oranje ta inteligencia.


text:
Recientemente e Teniente Coronel di e Infanteria di Marina Art van Beekhuizen a entrega e mando di e Cuartel di e Infanteria di Marina di Savaneta na un otro Teniente Coronel di e Infanteria di Marina Tim van Wijk.
Den su discurso de despedida, Van Beekhuizen a recorda e “ups & downs” durante su mandato.
“For di e cuartel aki nos tabata tin hopi despliegue exitoso di e Marine Squadron Carib y e mariniernan di Aruba, hunto cu Guarda Costa di Caribe y el Cuerpo policial di Aruba cu e proposito di monitorea e integridad di fronteranan y mantene e ordo publico y seguridad. Tambe mi ta orguyoso di e colaboracion entre e organisacion di e cuartel, e Banco di Alimento y Cruz Cora. For di observacionnan encubri di nos infanteria di marina hasta e tripulacion di e cuartel cushinando pa esnan pober den sociedad durante e pandemia di Covid-19. Nos a hacie cu nos maximo esfuerso, ilusion y conviccion”.
Van Beekhuizen tambe a nombra un otro punto special cu a destaca:
“Mi ta masha contento di cu nos por a duna e bonbini na muhernan na e Programa di Formacion Social y asina logra ta lidernan den Caribe. Mi ta spera cu den 2023 nos por duna bonbini na e proximo grupo di damas”. Finalmente, agradeci na boso tur pa e bon cooperacion, involvimento y apoyo den e ultimo añanan.
E comandante nobo di e cuartel, Van Wijk, a agradeci Van Beekhuizen pa su dedicacion di e ultimo añanan, e entrenamiento completo y e yudansa personal pa yud’e subi na e posicion ey. Van Wijk a identifica tres punto di lanza importante y e posibilidadnan di asistencia militar durante su discurso: “E espirito di equipo, modestia y e diversion. E cooperacion cu nos ta ofrece na Aruba ta incondicional, nos ta cuida nos mes, nos ta papia, nos tin fe den nos tur y den e equipo, nos sa di nos bondad y ta comparti esaki cu e sociedad di Aruba y nos propio famia. Esaki ta locual mi ta defende. Esaki ta locual nos ta representa”.
Pa oficialisa e transferencia di mando aki a asisti, entre otro, dignatarionan di Aruba, y representando e Reino Hulandes e Gobernador di Aruba S.E. Alfonso Boekhoudt.


text:
Kiko mi por hasi na momentu ku mi deskubri “Bigamie”?
Bon siman na tur fiel lesadó di e kolumna tan gusta aki! Bon siman i ban wak e tema di siman.
Pregunta: “Señora Geraldine bon dia mi gusta lesa señora su artíkulonan, te ku awo a toka nami pa hasi pregunta mi ta den un situashon hopi tristu. Mi a kasá dos aña pasá ku un ekstranhero i awor mi a haña sa ke e ta kasá ku otro hende. Kiko mi tin ku hasi? E situashon aki tin mi hopi tristu pasó nos tin dos yu ku otro.”
Masha danki pa e pregunta, sigur un situashon hopi fèrfelu, laga nos ban wak kiko lei ta stipulá. E situashon ku señora ta den lei ta stipulé como Bigamie. Kiko ta Bigamie/ Bigamia? Bigamie ta ora un persona ku ta kasá i ta drai kasa ku un otro persona i no ta bisa ku e ta kasá kaba. Bigamie ta kastigabel pa lei. Si a kaso e esposa (o) nobo ta na altura ku e persona ku e ta kasá ku n’é ta kasá kaba e ora ei e esposa (o) nobo tambe ta kastigabel. Lei ta stipulá un kastigu di no mas tantu ku 4 aña.
Si señora a haña sa ku e mener ta kasá kaba, señora tin di tuma e paso nan hurídico nesesario si no señora por haña su mes den hopi problema. No ta importante kuantu aña bosnan tin kasá kaba, importante ta e momento ku abo a haña sa. E kasamentu lo wordu anula.
E instansia enkarga ku investigashon ta Ministerio Publiko.
Pa loke ta e yunan nan ta keda su yunan pasó el a bai di akuerdo ku e akto di a wek e yunan ku señora, nan lo keda karga su fam y e ta keda nan tata. Semper ta bon pa buska asistensia hurídiko serka un abogado.
Pues ya bo sa, awendia tin hopi hende ku pa un motibo of otro ta bisti maskarada te dia e kai. Informashon awendia ta na punta di dede, subi internèt i investigá ken bo tin bo dilanti promé ku bo tuma kualkier desishon.
Te otro siman ku Dios su poder!


text:
Con pa Registra
* Residents Only
Registra pa bo vacuna di COVID-19.
Tuma nota di e diferente formanan pa registra.
ORANJESTAD, Aruba – 09 februari 2021: Desde 1 di februari comunidad por a cuminsa registra pa e vacuna di COVID-19.
Scenario 1.
E prome scenario di registracion cu a wordo informa na comunidad ta via Aruba Health App. Pa registra via Aruba Health App mester download esaki den Google Play of Apple store y sigui e instruccion pa crea un usuario. Esun cu tin e App caba mester "update" esaki. Unabes cu a "update" of a traha un usuario lo mira un ‘icon’ di vacuna. Primi esaki y lo bo keda registra pa bo vacuna.
Den e App por traha mas cu un usuario, dus un famia completo por wordo incorpora den un solo App. Simplemente primi riba "Add user" y lo por incorpora mama, papa y welo cu porta no tin smartphone y por registra pa nan. Esun cu tin un smartphone y AZV pero mester ayudo pa registra, por yega MFA pa asistencia. E servicio na MFA lo ta di dialuna pa diabierna for di 7:30 di mainta pa 4:30 di atardi "non stop". Un otro forma cu tambe por registra ta via aruba.dvgapp.org y mescos cu e App sigui e instruccionnan pa por traha un usuario y registra.
Esun cu no tin AZV lo no por aplica pa e vacuna via Aruba Health App, tampoco via aruba.dvgapp.org. Pa esun cu no tin AZV lo tin un otro proceso. Siguientemente lo describi e diferente otro scenarionan y procesonan pa por registra pa e vacuna.
Scenario 2.
Esun cu NO tin AZV pero ta inscribi na Censo pasobra ta trahando na Aruba pa tempo largo of tempo indefini por ehempel: Esnan trahando pa estado Hulandes den ‘krijgsmacht’ y nan pareha. E personanan aki por presenta na un di e edificionan di MFA pa por wordo registra. Loke e persona aki mester trece ta un identificacion legal sea (ID) of paspoort y un prueba di residencia na Aruba.
Scenario 3.
Esun cu tin paspoort Hulandes y NO ta un turista, pero ta residencia cerca un famia pa tempo largo of tempo indefini, cu no ta inscribi na Censo, pa cual motibo NO tin AZV. Mester presenta na un di e edificionan di MFA pa registra. E persona mester trece su paspoort.
Scenario 4.
Esun cu ta bibando na Aruba pero no tin un estado legal, mester presenta na un edificio di MFA cu paspoort of un otro forma di identificacion pa wordo registra pa e vacuna.
Ta importante pa comunidad ta na altura cu e campaña di vacunacion ta pa comunidad di Aruba, tur esnan bibando na Aruba pa tempo largo of tempo indefini. E campaña ta exclui turista cu vakantie na Aruba.
Pa bo ta semper bon informa 'like' nos page riba facebook "Directie Volksgezondheid DVG Aruba".


text:
Edgard Vrolijk
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Edgard G.A. Vrolijk (n. 15 di juni 1977 na Aruba) ta un politico y parlamentario Arubano. Desde 8 di juli 2021 e ta Presidente di Parlamento di Aruba.
Bida[editá | editá fuente]
Edgard Vrolijk a lanta den districto di Santa Cruz, den bario di Shete. Na edad hopi jong e ta cuminsa hunga futbol. Na edad di 15 aña e ta switch di SV Arsenal pa SV Estrella, club cu a titula campeon na varios ocasion.[1] Vrolijk tabata miembro di seleccion di Aruba y a participa na diferente clasificacion internacional di CONCACAF. Tambe como hoben el a cuminsa ta activo como coach, prome den futbol y despues den beisbol. El a sigui activo como coach y miembro di directiva di SV Estrella te dia di awe.
Na aña 2000 Vrolijk ta termina su estudio na Instituto Pedagogico Arubano (IPA) como docente di scol primario.[2] Entre 2000 y 2017 e ta traha na Cacique Macuarima School y unda e tabata activo tambe como coach den deporte escolar.[1] Na 2021 e ta termina su estudio den ley na Universidad di Aruba.[1] Su tesis pa grado master tabata titula: “De concept–rijkswet Caribische Hervormingsentiteit: De autonome positie van de landen binnen het Koninkrijk, de procedures bij een consensusrijkswet en de Caribische Hervormingsentiteit als zelfstandig bestuursorgaan”.[2]
Na 2013 Vrolijk ta drenta den arena politico, debutando como nr. 15 riba lista di MEP. Den eleccion di 2013 e ta saca 586 voto. Despues di a saca 749 voto personal riba posicion number 10 den eleccion di 2017 e ta drenta Parlamento di Aruba como miembro di fraccion di MEP. Na 2019 e tabata iniciado di un "proyecto piloto di e-learning" na varios scol basico.[3] Hunto cu Rocco Tjon, Vrolijk ta entrega e mesun aña un ley di iniciativa pa screening di ministernan, e asina yama "Landsverordening integriteit ministers".[4] Despues cu parlamento a trata esaki pa di dos bes, e ley a keda aproba na oktober 2021 cu diesnuebe voto pro y uno contra.[5] E ta logra mantene su asiento den parlamento pa un di dos termino despues di obtene 619 voto den e eleccion di 25 di juni 2021. Dia 8 di juli 2021, durante e prome reunion di e parlamento den su constelacion nobo, e ta wordo elegi como presidente di parlamento y na apertura di aña parlamentario na september 2021 re-elegi como tal.[6]
Vrolijk ta casa cu Charissa Jarzagaray y hunto nan tin tres yiu muhe.


text:
Den un wega cu tabata pinta riba papel cu Nacional lo gana na un manera facil, debi na e momento dificil cu e Naranhadanan ta pasando aden den e prome mita di e campeonato aki, Estrella ta bin ta pasando den hopi dificultad cu lesionnan di hungadonan clave, incluso e lesion serio di nan puntero Hugo Robert den e wega anterior, ademas cu ainda Phaedrick Baromeo y David Dubero ta incapacita for di campeonato pasa, Estrella ta hunga e wega aki tambe sin su capitan Pancho Croes.
Pero, e realidad ta cu e bala ta rondo y cualkier por pasa den e deporte aki riba cualkier dia. E wega tabatin momentonan interesante, claro, ta dos ekipo grandi, pero, Nacional tabatin mas dominio di bala y tereno, asina mes e resultado tabata mas sera cu a spera.
E partido ta cuminsa cu un Nacional di biaha den atake “agobiante” unda Estrella no tabatin salida. Den mei mei di dominio teritorial e Norteronan ta haya un tiro liber na minuut 6 caba y den e rebote cu ta sigui, Edward Clarissa ta anota e prome gol di wega, Naciona 1 Estrella 0.
Ta te banda di e prome mei ora di wega ta unda Estrella a cuminsa haya mas yegada, pero esey tambe a permiti Nacional counter y yega den area di peliger di Estrella y e wega tabata mas bien un di banda pa banda den e ultimo cuarto di ora te cu halftime.
Den e di dos mita Estrella a sali cu mas vigor, cu mas intencion pa empata e wega, Nacional cambiando di strategia a hunga mas den contra-golpi na un manera hopi eficaz y ta haya mas hugada di peliger cu Estrella mes, vooral den pia di Devis Oliveros cu ta ‘mortal’ ora cu e haya su mes “one on one” serca di e area penal contrario, ademas di ta “zig zag” e cancha buscando e bala constantemente. E atakenan di Estrella no tabata sostenibel, y situacion di peliger tabata poco.
Te cu minuut 65 ainda Estrella tabata ‘cococha’ pa drenta den area penal contrario y causa situacion cla di gol. Pa colmo ta Nacional ta anota e siguiente gol pa hasi e weg 2-0 na minuut 78, unda Deffery Banton ta lansa den atake riba hala drechi penetra te bandi area penal di Estrella pa hasi un pase perfecto na unda Sjon Pieters ta haya e bala den area chica pa anota e gol di volley, bunita gol por cierto, Nacional ariba 2-0.
Na minuut 85 porfin tabatin un ‘break’ pa Estrella, unda e talentoso hoben Trevor Faro a “schijn” tres hungado Dragon pa despues hasi un pase mane ta riba teblachi pa su companjero Anuar Kock cu ta anota e gol di descuento pa e oncena di Santa Cruz, Nacional 2 – Estrella 1.
Wega diripiente a bira tenso, ya cu ta 5 minuut so tabata falta y Estrella a tira duro dilanti, e momentum tabata di nan den e 5 minuut nan cu a pasa, unda nan tabata full e wega? Pero toch e empate tabata serca! Te ora cu Ichair Kock ta perde cabes den un momento di locura y ta haya carchi cora na minuut 86, net ora cu su ekipo tabata buscando e empate, lastima. Estrella asina mes a lansa den ofensiva paso un tabatin nada di perde mas, e wega a bira un ‘toma y dame’, pero ta den esey, den un momento, Nacional ta hasi contra-golpi y ta haya un penalty debi na falta riba Devis Oliveros cu tabata den anota un gol den area penal. Oliveros ta tuma e penalty pero Jesus Fria ta para e tiro, dunando Estrella un bida nobo pa busca e empate, y nan a lansa ‘todo por todo” dilanti, pero holoshi tabata contra nan y wega a caba 2-1 pa Nacional denter di situacionan polemico y anti-deportivo unda carchinan a cai hasta despues cu e partido a termina!
Nacional na e momentonan ey a pasa pa comanda e tabla di clasificacion den forma provisional cu 19 punto, Estrella a keda cu 12 punto den di seis luga di Division Honor. Nos “Man Of the Match” ta Devis Oliveros di Nacional.


text: Diabierna mainta a drenta informe di un accidente cu hende herida na e crusada Van Leeuwenhoekstraat cu Caya Ing. Roland H. Laclé, mesora a dirigi ambos polis como tambe ablunas na e sitio. Na yegada di patruya na e sitio a bin constata cu aki ta trata di un accidente pa falta di preferencia unda chauffeur di un Mercedes Benz a crusa dilanti un B.M.W. sin duna preferencia. Aki e B.M.W. no a logra para na tempo y a dal den banda patras di e Mercedes Benz. E dama chauffeur di e B.M.W. a resulta levemente herda y a tabta desea assitencia di Ambulans. Na yegada di ambulans na e sitio a atende cu e herido leve.


text:
Ya a pasa 1 aña desde cu e ley di prohibicion di plastic di un solo uzo ta den efecto na Aruba. Esaki tabata posibel despuescu na november 2019 Parlamento di Aruba a bay di acuerdopa prohibi importacion di productonan cu ta causa bastantedaño na nos naturalesa y medio ambiente entre otro: plastic di un solo uzo y tambe e ingrediente oxybenzone cu ta den alguncrema contra solo (sunblock/suncreen).
Pakico e ley aki ta importante?
Plastic ta tur caminda den nos medio ambiente, esey ta e motibo primordial pakico na nivel mundial ta boga pa paisnanuza menos plastic y hasta prohibi uzo di plastic di un solo uzo. E motibo principal pa esaki ta cu plastic a wordo traha pa ta extremadamente duradero y pues e no ta disaparece/degradacompletamente. E ta kibra den pidanan chikito y asina kedapresente den medio ambiente, awa y asina ta yega den noscuminda. Pues no solamente e ta causa daño na nos naturalesay ecosistema, piscanan ta come e plastic y nos como ser humano tambe ta come esaki na momento cu nos ta alimentanos mes.
Door di implementa e ley di prohibicion pa importa plastic di un solo uzo, e cantidad di articulonan cu ta wordo uza y bentaafo cu tin consecuencia negativo pa naturalesa y medio ambiente ta reduci. Awor por mira mas persona/comerciante ta haci uzo di producto bio-degradabel pa reemplasa locualanteriormente tabata plastic di un solo uzo.
Kico mas por haci?
A pesar cu esaki ta un gran paso, como ciudadano nos mestercontinuamente wak kico mas por haci pa sigui proteha y conserva naturalesa y medio ambiente. Esaki ta encera entre otro nenga di uza articulonan cu lo benta afo hopi lihe.
Por ehempel, bisa no na un straw di papel si bo tin uno di metal, cana cu bo beker di coffee y tuma bo coffee den eseyenbes di esunnan di carton. Haci mescos cu forki, cuchara y/of cuchiu, pues no tuma nan si bo ta bay come na cas y no ta necesario. Un otro tip ta pa no cumpra boter di awa, enbesinverti den un bon boter di awa y yena esaki cu awa di kramchi y haci mescos cu pan y/of cuminda. Si inverti den bon baki di cuminda, no ta necesario pa uza plastic, saco di papelof foil. Limita di cumpra refresco/bebida den boter di plastic of bleki, apart cu e ta positivo pa medio ambiente, e ta bon pa bo salud tambe.
Esakinan ta algun tip facil cu por implementa cu por tin impacto positivo pa naturalesa y medio ambiente.


text:
FIFA World Ranking nobo a sali y por a tuma nota cu Aruba a baha 24 posicion. Ahinda por corda cu na 2015 Aruba a subi e puesto di mas halto (113) riba FIFA World Ranking. 2016 Aruba ta baha na 137 cual ta hasi nos “Biggest drop by ranks”.
Argentina a tuma e prome puesto for di Belgica. Uruguay ta drenta e 10 mihor nan na di 9 lugar. Austria ta sali for di e miho 10 nan pa 11 lugar. Pais nan cu mas wega hunga ta El Salvador, Iraq, Panama, Syria, Trinidad and Tobago, United Arab Emirates hungando cada un 3 wega.
Aruba mes lo mira accion bek den Copa ABCS cual lo tuma lugar mas laat den aña mirando cu Curacao y Suriname ta den Caribbean Cup, Aruba lo ta anfitrion.


text:
E no ta un secreto cu e coredonan di karting di Aruba y Corsou ta haci un tremendo papel ora ta competi den exterior. Na Aruba, tin polemica relaciona cu e pista di karting pa train. Practicamente e coredonan di karting tin cu biaha p’asina por haci locual mas nan gusta, esta karting.
Den fin di siman a tuma luga careda importante na Colombia. E pista di karting Kartodromo Juan Pablo Montoya tabata anfitrion di e evento aki. E team di 24ora.com tabata presenta p’asina cubri tur parti di evento aki. No ta prome biaha cu e team di 24ora.com ta haci cobertura na e pista aki. E pista ta keda na Taconcipa, cu ta keda algun ora leu for di Bogota.
Ta e fin di siman prome e coredonan di Aruba tabata na Corsou pa un competencia di karting, kende a sali den premiacion tambe. E coredonan di Aruba manera Matthew Peasch y e rumannan Arends semper ta representa Aruba na Colombia den competencia di karting grandi. No ta Aruba so, Corsou tambe ta mirando un crecemento den karting. Aña pasa mes tabatin henter un ekipo di Corsou cu a participa na careda di karting na Cajica, Colombia.
Andres Coral ta na cabes di Rok Cup Colombia. Durante un entrevista el a conta cu e coredonan di Aruba y Corsou a haci falta e biaha aki pero e sa cu e siman prome nan tabatin careda na Corsou. Coral a subraya cu e coredonan di Aruba y Corsou ta di nivel. Na augustus y december proximo lo tin evento grandi di karting, entre nan e Pan Americano cu lo tuma luga na Villavicencio, Colombia. Coral a nota un crecemento di participante den e eventonan di Rok Cup Colombia. Den fin di siman a participa casi shen piloto. E mundo di karting ta manera un famia segun Coral. Ta spera pronto presencia di Aruba y Corsou den e eventonan di Rok Cup Colombia.


text: KRALENDIJK – Durante fin di siman ku a pasa, a topa ku perforashon di bala di arma di kandela den un muraya di un barbershop den sentro di suidat. Ta notabel kon e bala di e arma, a penetrá den e muraya i drenta den e barbershop. E bala a alkansá un spil ku tin den e negoshi, pegá kaminda hende ta sinta pa pela. Esaki a sosodé den ora di mardugá, i no tabatin niun hende den e lugá. E informe di polis ta bisa loke a sosodé; doño di un barbershop a tuma nota di perforashon di bala for di arma di kandela den su negoshi situá den sentro di suidat. Polis a menshoná ku nan a bai na e sitio i a tuma nota di loke a sosodé. E kaso ta bou di investigashon. Pues loke a sosodé; den ora di mardugá wikènt ku a pasa, pa un òf otro motibu un òf mas persona a hasi uso di un arma di kandela, komo konsekuensia ku bala a perforá di un barbershop.